Kawhhran san ah a hnatuan - Hre Mang\nKawhhran san ah a hnatuan\nV. Kawhhran san ah a hnatuan\nSANTHAR KAWHHRAN SANAH THLARAU THIANGHLIM HNATTUAN\nSanthar kawhhran san sungah Thlarau Thianghlim in leitlunah ziangvekin rawngbawlnak a nei ti mi thu thawn peh aw in tthenhnih ah tthen in zoh tlang uhsi. Zumtu pawl nunah hna a ttuanmi le zum lotu pawl nunah hna a ttuan mi pawl tiin kan zoh tlang hnik pei. A tawizawngin kan sim asile zumtu pawl nunah Thlarau Thianghlim in hna a ttuan dan cu an sungah cencilhnak in a siih zumlotu pawl nunah hna a ttuannak cu sual kaihhremnak in asi.\n1) Zumlotu pawl nunah Thlarau Thianghlim in hna a ttuandan a hmaisa ah zohtlang hnik uhsi.\ni) Sual kaihhremnak ( II The 2:7)\nDanbuartu pai’ danbuarnak le kawhhran siatsuahnak hnattuan cu Thlarau Thianghlim in a kaihrem ih Thlarau Thianghlim cu kaihrem nawn lo dingin lakkian a si tikah cun danbuartu pa in a duhtawkin leitlunah sualnak a tipung ding. Asinan hitawkah, Thlarau Thianghlim cu danbuartu pai’ lamzin dal nawn lo dingin lakkian asi tiah kan sim tikah Thlarau Thianghlim cu leitlunah a um nawn lo tinak si loin danbuartu pa le a ho pawl cu thutthennak ni ah an sualman pek ding tipung dingin anmai duhthlannak vekin sual cu tipung dingah thlahdah le zalennak pek an si tinak sawn asi.\nii) Zumlotu pawl hnenah theihternak\nZumlotu cun Thlarau Thianghlim hnattuannak le rawngbawlnak tel loin zianghman thlarau thiltitheinak a nei lo, ( I kor 2:14). Satan in an mit a ti cawtih ( II Kor 4:3,4), sualnak sungah mithi an si (Eph 2:1,5). Cuticun a tlangpi thu in Thlarau Thianghlim in zumlo tu pawl hnenah hna a ttuanmi pathum pawl hi theih ttha a si.\na) Sual laihlangnak JN 16:8,9\nZumlo tu pawl cu an sual kha ningzakza asi tihnakin Khrih an zumlo nak sawn kha ningzakza asinak thu theihter an si ding, JN 16:9; 3:18.\nb) Diknak theihter le cianternak Jn 16:8,10\ni) Pathian in diknak a thiehternak Rom 2:26\nii) Khrih zumtu pawl hrangah Pathian in a pekmi diknak thu theihternak Rom 3:22; II Kor 5:21.\nc) Thutthennak thu ciangternak ( Jn 16:8,11)\nZumlotu pawl parah thuttthennak a thleng dingmi theihternak Rom 2:1-3.\n2) Zumtu pawl nunah Thlarau Thianghlim in hna a ttuanmi\nJesu Khrih in a rak simcia vekin Thlarau Thianghlim Pathian cun leitlunah rawngbawlnak a nei ih Khrih hnattuan cu a ttuan sunzawm asi.\nA. Thlahtharnak/hrintharnak Jn 3:3-8; Tit 3:5\ni) Thlahtharnak/hrintharnak/sersiamtharnak/piantharnak le nunthar peknak pawl cu milai in a duh ruangah atuah mi asi loih Thlarau Thianghlim rawbgnawlnakin Pathian hnattuan sawn asi. Thlarau Thianghlim cun thlarau lam nunak nei lo sualah mithi cu a sersiamthar lole a hrinthar salih nunthar a pek, a hrin ih Jesu Khrih ah a sersiamthar. Cuticun zumtu cu mihlun an si nawn loih Khrih ah mithar an si. Cuticun Pathian hmaiah milai thar cu sersiamthar a siih cucu Thlarau Thianghlim hnattuan asi. Asinan minunglam theihawknak ahcun Thuthangttha theihnak in a sunglam nunah ciannak le theihfelnak a um dingih cuticun amai duhthlannak thinlung puak in Pathian cu a hril ve ding. Cucu ziangruangah asi tile theihnak nei lo a thi mi a thlarau cu ti nun in a um zoih sersiamthar in a um zo ruangah asi. Thlarau Thianghlim hnatuannak in Thutak eng cu misual pai sunglam thim khawzing vekih thim cu a sun eng tikah milai siatha theihnak cun “Aw, Pathian duhdawtnak cu a va mak so, kei misual tla iduh dawt” tiah Thlarau in theih awknak a neihter mi asi. Cuticun Khrih cu a hril ih amah rundamtu ah a pom, a zum asi. Pathian in sualah mithi pakhat cu Thlarau Thianghlim hnattuannak in ziangtin a sersiamthar asi ti cu milai in a thei lo ding nan amai sunglam nunah nunthar a neih veten a rahsuak mi cu mai milai sinak le Pathian thawn pehtlaih awknak ah theihfeng nak in sual sirnak a hring suak ih thleng awknak, mai duhhrilnak in sual huatnak thawn sual cu tlansan tahratin Khrih dungthlun dingah thinlung timtuahnak le ruahcatnak in Pathian lam ah kekar thawk asi. Naute pakhatkhat cu amai duhthlannak tel loin leitlunah a piangih a nu in a hrin vekin misual pakhatkhat cu Pathian in Thlalrau Thianghlim hnattuannak in milai pakhat cu a sersiamthar ih a hrinthar veten milai sunglam nunah thutak theih feng nak a suak, mihlun sinak cu a hlo zo ih a piangthar zo, cule Khrih ah mithar sinak theih fengnak a suak asi, Jn 1:13; Jas 1:18.\nii) Thlahtharnak in a rahsuak mi\na) Miza thar, II Kor 5:17; Eph 4:24\nb) Hmuhtonnak le theihnak thar, I Kor 2:9-16; Kal 5:22,23\nc) Sankhuk hrang rundamnak, Jn 10:27-30; Pji 1:6\nB. Zumtu nun cencilhnak ( Jn 7:7-39; 14:16,17; I Kor 6:19,20).\nThlarau Thianghlim in hi leitlunah zumtu pawl a cencilhnak thu ah theihfiang lo mi a um ttheu mi cu zumtu pawl cu ziangtin le ziangtik tiang a cencilh ti mi le Thlarau Thianghlim in zumtu pawl a cencilh asile zumtu pawlin ziangtin an nitinun ah sual an tuah thei, timi hi buaipi bik mi an si veve. Curuangah Thlrau Thianghlim in zumtu pawl a cencilhnak thu ah Thuthiang in ziangtin a sim ti zoh hnik uhsi.\na) Zumtu pawl an tluksiat le an bahnak khalah Thlarau Thianghlim cun a cencilh ringring thotho asi tiah kan hmu thei.\n·Khrih ah ti thianhlim zo mi, I Kor 1:2 ( Pathian mithmuh ah)\n*Thleidan awknak an lakah a um, I Kor 1:10\n·Tisa mi sinak an lakah a um, I Kor 3:1-4\n·Pakhat le pakhat zuu ttum awknak, I Kor 6:1-8\nAsinan cuvek dinhmun le buainak karlak khalah Thlarau in a cencilh thotho a si ti kan hmu, I Kor 6:19-20.\nb) Thlarau cencilhnak thu ah an theihsual ttheu mi Thuthiang tarlangmi\nhmunruk ta kan zoh khawm hnik pei. Pathum cu Khross a lang hlan thu asi ih pathum cu khross hnattuan hnu lam ta a si.\ni)I Sam 16:14, Saul khan Thlarau Thianghlim a hloh. A dang zawngin kan sim asile Thlarau Thianghlim in Saul kha a tlansan. Asinan Thlarau Thianghlim in Saul kha a “cencilh/luahkhat” dah lo ih a rak “umpi” mi sawn a si (I Sam 10:6-10).\nii) David ih thlacamnak Sam 51:11\nI Sam 16:13 kan zoh a sile Thlarau Thianghlim in David kha a “cencilh” lole a “luahkhat” ti si loin “aparah” a um, lole a “hnenah” a ceng ti asi sawn. Curuangah kan thleidan thiam dingmi cu Thuthlunghlun san laiah Thlarau Thianghlim in Pathian zumtu pawl a rak umpi nak le Thuthlungthar san hnu ah Thlarau Thianghlim in zumtu pawl a cencilhnak pawl a bang aw lo, ti hi asi.\niii) Jesu in Thlarau Thianghlim thu a rak sim tikah “umpi’ ti mi ttongkam a rak hmang nan lehhnu lamah zumtu pawl sunglam nunah a cencilh lole luahkhat ding thu a rak sim cia (Jn 7:37-39; 14:16-17).\niv) Dungtluntu 5:32, ah a simmi a “thulung’ a timi vekin zokhal Khrih ah zumnak nung le nunthar a nei tu hmuahhmuah cun Khrih thu lungin a thu ah tuhlut aw tengteng ding an si.\nv) Dung 8:5-17 ah kan hmuh mi vekin zumtu pakhat cu Thlarau Thianghlim cencilh mi si thei dingah tihnimnak thlacamnak, le kuthngatnak pawl hi a ttul tengteng mi thil an si lo. Pathian in a hmun le a tikcu ih zirin a hmanrua hmanmi a siih khuitawk hmun khalah khati vekin tuah tluh tengteng ding tinak asi cuanglo.\nvii) Dung 19:1-7, nakah kan hmuh vekin, ti-hnimnak le kuthngatnak pawl hi Thlarau Thianghlim luahkhatmi sinak dingah a lotheihlo ih thil ttul mi a si tengteng ti theinak kan nei lo.\nC. Thlarau Thianghlim Baptism I Kor 12:13\nHihi Thlarau Thianghlim rawngbawlnak thupi zet a siih kan theihsual lo dingah a thu pi zet. Thlarau Thianghlim ih hnattuan dang thlahtharnak, cencilhnak, le luahkhatnak pawl thawn kan thleidan thiam a ttul. Himi rawngbwlnak cu penticost ni ihsin a thawk ih kawhhran (zumtu pawl) cu leitlun ihsin laksoh an si hlan lo cu a sunzawm vivo ding mi Thlarau Thianghlim rawngbawlnak pakhat asi.\n1) Thuthiang in Thlarau Thianghlim baptism thu a simnak pawl:\ni) Simcia mi a si, Mth 3:1; Mk 1:8; Lk 3:16; Jn 1:33; Dung 1:5\nii) A takin a thleng hmaisaknak kan hmuh thei mi, Dung 11:16; Rom 6:1-4; I Kor 12:13; Kal 3:27; Eph 4:5; Kol 2:12.\niii) Thlarau Thianghlim baptism cu Khrih taksa ruangpi sungah pumkhat siternak in asi, I Kor 12:13. Himi Thlarau Thianghlim baptism ihsin kan zir thei mi cu Khrih ih ruangpi sungah taksa peng hranhran a ummih cupawl peh tlaih awknak le rualremnak pawl kan hmu thei, I Kor 12:12-27. (Khrih ih taksa ruangpi timi cu Khrih in a dinnmi amai kawhhran a kawhnak asi.)\niv) Thlarau Thianghlim baptism cu Khrih ah asi. Hinah kan theithei mi cu zumtu pawl hmuahhmuah Khrih ah pumkhat sinak, Khrih cu zumtu pawl sunglamah a umnak le zumtu pawl cu Khrih sungah kan um venak pawl asi, Jn 14:20; Kal 3:27.\nvi) Thlarau Thianghlim baptism (kawhhran san) zangfahnak sanah kan hmuh thei mi pawl:\na) Baptism John in a rak simcia mi vekin a thleng, Mth 3:11; Mk 11:8; Lk 3:16; Jn 1:33.\nb) Khrih in a rak sim cia, Dung 1:5\nc) Penticost ni ah a famkim, Dung 2:4; Dung 11:16-17.\nd) Thlarau Thianghlim Pathian in zumtu pawl parah a ttuannak, hriak a thihnak, hminsinnak a tuahnak a si. Milai parah ziangtivekin a lang, taksa in a thei timi cu Amah Pathian Thlarau ih duhhrilnakvekin asi.\nf) Thlarau baptisma in a rahsuak mi\naa) Pawl kawm awknak thar Jn 14:20\nbb) Dinhmun thar I Kor 12:13\ncc) Peh zawm awknak thar I Kor 12;13\nD. Zumtu pawl hminsin tuahnak (Seal khennak) II Kor 1:22; Eph 1:13; 4:30\n1) Zumtu mi piangthar hmuahhmuah cu Thlarau Thianghlim hminsinnak (seal khen) tuah an si, II Kor 1:22.\ni)Thlarau Thianghlim cu zumtu pawl hminsinnak (seal) asi, II Kor 1:22\nii) Zumtu mi piangthar zaten Thlarau Thianghlim hminsinnak (seal) khen an si, II Kor 1:22; Eph 1:13; 4:30.\n2) Thlarau Thianghlim in zumtu pakhat hminsinnak (seal) a khen tikah milai in theih awkdan a bang aw lo thei. Thlarau Thianghlim Pathian in zumtu pawl seal a khennak (hminsinnak a tuahmi) a siih rundamnak ni sunglawi a thlen hlan tiang Pathian ta an sinak le an ton dingmi karlakah Pathian ta an sinak ruangah hruaisuak le runsuak hrimhrim dingmi an si tinak tiamkamnak ah tuah mi asi, Eph 4:30. Cuticun thlarau sual le satan khalin an parih Pathian hminsinnak, ta sinak a tuah mi cu a hmu hai ih zianghman ti theinak a neih lo zia an thei.\n3) Thlarau Thianghlim hminsinnak in a laihlangmi ( tthathnemnak)\ni) Pathian ta (fa) sinak hminsinnak\nii) A kumkhua hrangah rundam zo sinak, a ciangfel zo mi sankhuk dinhmun Eph 4:30\nE. Zumtu le Thlarau Thiannghlim pehtlaih awknak\n1) Zumtu a luahkhatnak Eph 5:18\nThlarau lam pitling nun hi piangthar ve ten thawk-le-khat ah neih asilo ttheu ih nuamte nuamte in a tthanglian rero mi asi sawn ttheu, II Pet 3:18. Thlarau Thianghlim luahkhatin nun ding cu zumtu zate hnenah phutmi asi. Cutin Thlarau Thianghlim luahkhatnak lawngin zumtu piangthar pekte cu a tthanglian vivo dingih rah tampi a rah thei ding. Zumtu pitling cia khalin an leiltun nitin nunah an raal pawl an neh thei dingih Pathian hrangah hna tampi ttuan in rahttha tampi an rah theinak ding lamzin umsun asi.\ni) Thlarau Thianghlim in luahkhat ding cu Pathian thupek asi, Eph 5:18\n“Thlarau Thianghlim in luahkhat” ti cu “Thlarau Thianghlim tam sinsin nei” tinak asi loih Thlarau Thianghlim in zumtu pakhat sunglam nunah tam sinsin hmun a luah ih a zumtu nun, thinlung le ruahnak, a duhmi huatmi le nuam timi ah Thlarau in a uk tinak sawn a si. Thlarau Thianghlim in zumtu pakhat nun a luahkhat tikah a sunglam nun thuneitu a siih ziangkim a cangvaihdan, a taksa peng hman awknak, ttongkam, suangtuahnak, thlawsuah a dawn mi pawl a hmandan le a kiangkap ih a ummi a insang milesa le pawnlam mi pawl thawn a pawl kawm le pehtlaihnak khalah siseh ziangkim mai tisa duhnak cu tanta in Thlarau duhdan in a nung sawn ding asi. Cuticun, Thlarua Thianghlim luahkhat mi cun ziangkim thuthluknak (decision) a tuah zik tinte Thlarau Thianghlim a rawn ta dingih Thlarau Thianghlim cun milai siatha theihnak cu a kai hruai ding asi. Cuvek zumtu cun ziangkim a fate bik ihsin a tumbik tiang a tuah dingmi ah Thlarau Thianghlim duhnak sawn kha thupi sawnah retin a nung dingih amah milai tisa duhnak cu a ngai pawimawh lo ding, khros ah nitin a khengbet dingih aneh ringring sawn ding. Voi tampi cu zumtu mi tampi in Thlarau in ziang a duh ti ruat setset loin anmai tisa thinlung duhnak vekin an nung tikah an sungih a cengmi Thlarau cu an ti riahsia ih anmai tisa thinlung duhnak vekin an nung tikah an thlarau nun cu a cau ih an nitin nunah zianghman zumnak ih a nungmi an si le si lo khal a theih theih nawn lo. Cuticun an nitin nun khawsak dan cu leitlun mi vekin an lang sawn tikah an kiangkap ih leitlun mi pawlin khristian sakhuanak tiang sawiselnakah an hman phah tikah anmai hminsiat lawng si loin an biakmi an Pathian le anmah tlentu Khrih hmin khal an mualphoh asi. Curuangah zumtu zokhal mai tisa duhnak in nung loin Thlarau Thianghlim luahkhatin Thlarau duhdan sawn cun nitin nung dingah Pathian in phut mi kan si.\na) Zumtu zaten Thlarau in khat dingah phutmi kan si, Eph 5:18; 1:1\nb) Zumtu pawl Thlarau in a luahkhat ding cu Pathian duhmi asi. A dang zawngin kan sim asile zumtu pawl cu Thlarau luahkhatin nung ringring dingah Pathian in a duh asi, Lk 1:15,41,67; Dung 6:3.\nc) Thlarau luahkhat nak cu a tu le a tu a thleng aw thei mi asi.\naa) Eph 5:18 nakah a simmi cu Thlarau luahkhat in um ringring uh a tinak asi.\nbb) Thuthiang sungah kan hmuh thei mi dang pawl: Peter (Dung 2:4; 4:8,31); Stephen (Dung 6:3; 5:8; 7:55); Barnabas (Dung 11:22,34; 13:52); Zumtu pakhat (Dung 2:4; 4:31) hi pawl zoh asile hmuh theih mi kan nei. Curuangah zumtu zo vek khal an nitin nunah Thlarau in luahkhat mi si ringring dingah an zuamih taimak an suah ringring a ttul, an milai tisa mizia an do neh, an thihter ringring a tul. Daithlangin tisa duhnakvek a thlun huahho tu cun Thlarau Thianghlim luahkhat ringring ding cu a beisei thei lo bakah a thlarau nun khal tthanglian dingah a beisei thei fawn lo ding.\nii) Thlarau Thianghlim luahkhatnak cu Pathian in a phutmi zumtu pawl nuntu dan ding asi, Eph 4:30; I The 5:19; Kal 5:16.\na) Thlarau cu ti riahsiat lo ding asi, Eph 4:30\naa) Thlarau Thianghlim ti riahsiat ti cu Thlarau duhnak kha nitin nunah zianghman siar loin tisa duhdan vekin le Thlarau duhlo zawngin nun tikah asi.\nbb) Thlarau ti riahsiat tikah a rahsuak mi\naaa) Thlacamnak ah huham cahnak a um lo, Jam 15:7\nbbb) Thutak theihfiang theilonak, I Kor 2:9-16\nccc) Khrih ah lungawinak a kim thei lo, Sam 32:1-11; Jn 15:7-11.\nddd) Pathian nunsimnak, Heb 12:3-15\nb) Thlarau cangvaihnak cu titawp lo ding, I The 5:9\naa) Mirang tongin “Quench” “Tawpter” “Cawlter” ti mi umzia cu cawlter asilole um nawnloter tinak asinan Thlarau cu cuvekin tuah theih asi loih zumtu pawl cu Thlarau in a tlansan dah fawn lo, Jn 14:16,17.\nbb) Curuangah Thlarau “titawp” ti mi umzua cu “Thlarau duhnak el”, “Thlarau duhnak thlun duh lo”, “Thlrau hnatuan dal” tinak sawn asi.\ncc) Pathian in zumtu pawl hrangah a duhmi cu kan taksa peng hi sual hmanrua ah hman lo hrimhrim ding a siih Thlarau kaihhruainak in diknak hmanrua sawnah pumpek awk asi, Rom 6:13; Rom 12:1.\ndd) Pathian hnenah nitin up awknak le hlan awknak in a rahsuak dingmi cu Thlarau luahkhatnakin thlarau rah pawl a lang hrimhrim dingmi asi, Kal 5:22, 23. Cucu nitin nunah Thlarau duhnak ah tuhlut aw in mai milai tisa thinlung duhnak cu tlansan tahratin Thlarau Thianghlim uknak le kaihhruainak lawngin a cang thei mi asi.\niii) Thlarau in nun Kal 5:16.\na) Thlarau-in-nung timi cu nitin nun ziangtik lai khalah kan sunglamah in cencilhtu Thlarau duhnak cu rawn in Thlarau in ttha a ti le ttul a ti vekin nun asi. Kan mit kan meng ih kan sia tha theihnak thinlung a tthangharh, a ihthat lo sung poh cu, kan sunglam thlarau cu Pathian Thlarau Thianghlim uknak hnuai ah tangdor nakin peh tlai aw ringring in nun asi. Mai milai tisa thinlung duhnak vekin nung loin ziangtik lai khalah Pathian rawn ringringin Thlarau Thianghlum thunun, uknakmi nun asi sawn.\nb) Zumtu hrangah thlarau in nun a ttulnak thu\naa) Leitlun nehnak nunpi nei thei dingin Jn 15:18-20; I Jn 2:15-17\nbb) Tisa mizia sual nehnak nunpi thei dingin Rom 7:15-25.\ncc) Zumtu nun thianghlim le huham cahnak thawn nung thei dingin Jn 13:34; II Kor 10:5; I Pet 2:9.\ndd) Satan nehnak nunpi thei dingin Jn 7:44; II Kor 11:14; Eph 6:12; I Pet 5:8\nCuruangah, cutivekin zumtu zokhalin nitin nunah Thlarau in nun lawngah raal nehnak nun le nun thianghlim in nungin Thlarau Thianghlim huham cahnak cu nitin nunah hman ttangkai theih asi. Cuticun, zumtu pakhat cu Thlarau Thianghlim in a luahkhat ih Thlarau Thianghlim thununnak hnuai ah a nung lawngah Pathian huham cahnak thawn ziangkim a tuah, thu a ruat in thu a sim, a ttong suak thei ding asi. Cuticun zumtu nitin nunah nehnak nun a hring suak theu asi.\niv) Zumtu zaten Thlarau in a celcilh vekin mi pakhat cio in Thlarau laksawng an co mi theifiangin hman ttangkai thiam ding a thu pi zet.\na) Zovek zumtu mi piangthar khalin Thlarau laksawng pakhatkhat tal co mi an nei thluh, I Kor 12:7,11.\nb) Thlarau laksawng pawl cu Thlarau Thianghlim Pathian in a pek hai mi asi. Cucu Pathian in a langin a zumnak a co hlannak le amah thawn an peh tlaih awknakah zumtu midang pawl thawn zumnak ah hmasawn nak ding hrangah laksawng pek mi an si. Cucu Pathian hmin sunlawinak hrangah le mai leitlun thlarau nunah hmasawnnak dingah le midang hrang hman awknak ding hrangah pekmi asi, I Kor 12:11.\n2) Thlarau laksawng a phunphun a um I Kor 12:28\nThlarau laksawng pawl cu a takin hman ttnagkai lawngah hlawknak a um I Kor 13:1-13.Thlarau laksawng phunphun pawl tla cu:\na) Adungthluntu rawngbawlnak\nb) Hmailam hrang simcia thiamnak\nc) Thilmak ti theinak\ne) Theihlo ttongin ttongthiamnak\nf) Theihlo ttong simfiang theinak\ng) Thlarau thleidan thiamnak\n3) Pathian Thlarau in a tikcu, hmun le can, milai zirin hna a ttuandan a bang aw ringring lo:\nAdungthluntu pawl san lai ah khan Thuthlungthar Baibal ngan mi a rak um hrih lo ih Pathian in an hnenah a lang awk tikah tui’ kan simmi Thlarau laksawng pawl hmangin an hnenah Pathian in rawngbawlnak neiin a thutak cu a theihter hai.Thuthlunghlun sanlai ih thutthimnak tthenkhat pawl zoh hnik sehla, a tikcu le can ih zir in Pathian in milai hnenah hna a ttuan mi kan hmu thei.\naa) Moses san lai, Sem 15:13,14; Suah 1:1-14:21\nbb) Elaijah san lai, II Siang 17:1..\ncc) Elisha san lai, II Siang 2:1---\nee) Jesu Khrih suah lai, Mth 1:1…; Lk 1:1….\nCutin Pathian in a tikcu le dinhmun zirin Thlarau rawngbwalnak a neihmi a kumkhua in a bang aw tengteng loih milai hnenah a lang awknak, milai nun a thlengter dan le thutak a theihter dan khal a kumkhua in mi zapi hnenah a bang aw tengteng lo asi ti kan theih a ttha. (Thlrau Thianghlim hnatuan nak thu ah Babible in ziang a sim, timi le milai in ziangtin an sim, an thei ih Baibal an pawm, timi pawl thleidan thiam a thupi ngaingai. A fiangzet mi cu thlarau laksawng pawl hi vanram ah kan tul nawn lo. Asinan ziang tikcu le can ciah ah Thlarau laksawng pawl a cem timi Bible in fiangten a ngan lo. Ziangvek hmanrua le cangvaihdan langdan a um khal asile Pathian thutak cu a thleng aw dah cuang lo.\nThlarau laksawng hrekkhat pawl cu catbang loin a pehzawm in hman dingmi an um. Asinan cutin sim tikah a dang pawl an um nawn lo tinak khal asi cuang lo.\na) Zirhnak: Zirhnak cu Khrih a ratsal hlan lo a um ringring ding Rom 12:7; I Kor 12:28; Eph 4:11\nb) Rawngbawlnak Rom 12:7; I Kor 12:28\nc) Thapek awknak Rom 12:8\nd) Tuu khal hnattuan (pastor) Eph 4:11\ne) Tthangphawknak rawngbawlnak (Evangelizing) Eph 4:11\nf) Peknak Rom 12:8\ng) Mi zangfahnak Rom 12:8\nh) Kaihhruai awknak Rom 12:8; I Kor 12:28\ne) )Thlarau Thianghlim in zirhnak le kaihhruai awknak ah hna a ttuandan\nZirhnak in mi a kai hruai Rom 16:12-15; I Kor 2:9-16\naa) Thlarau zirhnak in a huapkauhzia Jn 16:12-15; I Kor 2: 9-16\nbb) Khrih cawimawinak Jn 16:14\nf) Thlarau Thianghlim in mi a kaihhruainak Rom 8:14; Kal 5:18\nZumtu pakhatkhat in Thlarau Thianghlim kaihhruainak hnuai ah nuam ti zetin tlanglengin hlawk le manhla a ti theinak dingah cun pumpek awknak le thinlungthleng mi asi a ttul.\ng) Zumtu pawl nunah Thlarau Thianghlim in hmanrua ah a hman ttheu mi pawl\naa) Pathian thu: Pathian thuthianghlim Baibal sungih ngan mi kalh zawngin siseh Baibal thu lenglamah Thlarau Thianghlim in zumtu pawl a kai hruai dah loih zumtu pawl cu Pathian thutak Baibal sungih ngan mi vekin nung thei dingin a kaihruai sawn asi. Baibal Thu Thianghlim sungah a kaihruai hai sawn asi.\nbb) Thlacamnak le amah ah hngat awknak: Zumtu pawl thlacamnak cu Thalrau in an nunah a luahkhatnak le lam a hruainak an theihtheinak dingah Pathian hmanrua pakhat asi. Zumtu pawl thlacamnakin Pathian in a tuah tum lomi a tuah tinak sisawn loin zumtu pawl kha Pathian duhnak le kaihhruainak sungah thlacamnak thawn an thinlung an tuhlut awk vekin Pathian khawkhan nak sungah Thlarau in a hruai lut hai sawn asi. Pathian duh mi duh in, Pathian duhmi tuah cu nuam an ti ih Pathian huat mi an hua sawn asi. Cuticun pumpek nak le thlacamnak in zumtu pawl cu Pathian khawkhan sungah Thlarau in a hruai hai sawn asi.\ncc) Nitin tawnmi dinhmun: nitin nun khawsaknak ihsin milai tonmi hmuahhmuah cu Pathian in a fale pawl hnenah a duhnak a langternakah a hmangih ziangkim zumtu pawl nitin nunah a thleng mi pawl cu anmai hrang tthatnak ah Pathian in a can ter hai. Cuticun zumtu nitin nunah milai ruahnakin a theihthiam lo mi le milai duhnak kalhzawng khal an tawng ttheu ding nan Thlarau in an hrang tthatnak ah a hersak hai vekin Pathian duhnak ah tuhlut aw thei dingin an thinlung a timtuah reronak sawn asi. Curuangah zumtu zokhalin fimkhur zetin a tikcu le can a hmangih ziangkim malsawm a neihmi cu Pathian ttihzah zet cingin a hmang asi ahcun a ton mi hmuahhmuah cu a hrangah tthatnak lawnglawng asi ti theih a thupi zet. Milai in voi tampi tisa duh lo zawng an tawn tikah, riahsiatnak le beidawngnak sihmang kan ti ttheu mi khal Khrih Jesu ahcun kan hrang hlawknak lawnglawng a rak si sawn ttheu.\n4) Thlarau kaihhruainak in a rahsuak mi\naa) Thlarau kaihhruainak tel loin milai in Pathian duhzwng zianghman kan tuah thei mi a um lo. Asinan Thlarau Thianghlim kaihhruainak in milai tlinlonak pawl cu sim ttul nawn loin, zumtu nitin nunah Pathian duhzawng cu tuah famkim asi sawn ttheu. Milai felnak ruangah si loin zumtu pakhatin a nunnak le a ziangkim cu Pathian ah hngat aw in a pumpeknak le a up/tuhlut awknak ruangah Pathian a lung a awiih fimkhur zet cingin Thlarau kaihhruainak hnuaiah zumtu pakhat in a tuah mi parah Pathian a lung a awi asi. Cuticun milai cu famkimlo ringring hman sehla, Pathian in a nitin nunah a phutmi cu Thlarau kaihhruainak in tuah famkim a si ttheu. Cuticun zumtu cun a biakmi Pathian le a rianmi Pathian cu a parah a lung a awi asi ti a theih tikah leitlun in a pek thei lo mi lungawinak thuruk cu a nei ringring asi.\nbb) Thlarau Thianghlim in zumtu a luahkhat, a uk tikah Pathian daihnak in milai sunglam nun a luahkhat, Rom 12;2: Cuticun Pathian duhnak cu tuah famkim asi tikah Pathian cu a fale parah a lung a awi ih a cui’ Pai’ lungawinak cun zumtu pawl sunglam nunah a luahkhat ih leitlun milai thinlungin a neih thei dah lo mi thinlung hnangamnak le daihnak cun zumtui’ sunglam nun cu a luahkhat asi.\n5) Zumtui’ leitlun nitin nunah Thlarau Thianghlim Rawngbawl a ttulnak Rom 8:26\na) Milai in kan ttuldan vekin le Pathian in duhdan vekin thlacam le Pathian biak kan thiam lo ruangah Thlarau Thianghlim kaihhruai kan ttul\nb) Nitin sual doraal cu neh in Pathian duhzawng tuah in a hmin kan sunlawih theinak dingah Thlarau Thianghlim bawmnak kan ttul.\n6) Lungawithu simnak le cawimawinak Heb 13:15; Eph 5:20; I The 5:18\na) Asinak ruangah tthangtthatnak le cawimawinak, Heb 13:15\nb) A tuahmi ruangah lungawithu simnak, Eph 5:20; I The 5:18\n7) Zumtu pawl hrangah ciannak, Rom 8:16; Kal 4:6; Eph 3:16-20\na) Thlarau Thianghlim rawngbawlnak in Pathian fa kan sinak le kan dinhmun cu zianghman rinhlelh ding um loin kan hna a ngam, Rom 8:16.\nb) Pathian thutak pawl cu a takin a cangmi le a dik mi an sizia khal in theihter ih in fiang ter fawn Eph 3:16-20.\nF. Hmailam tikcu ra thleng lai dingmi ah Thlarau Thianghlim hnattuan\nKawhhran sanah Thlarau Thianghlim hnattuan cu zumtu pawl leitlun nun kaihruai in kawhhran kilven hi asi. Hmailam a thleng lai dingmi tikcu le can thawn peh aw in Thlarau Thianghlim hnattuan le rawngbawl pawl cu tampi theihthei mi kan nei lo nan kan theihthei mi sung ihsin kan zoh tlang hnik pei.\n1) Daan bawtsetu pai lamzin ihsin tthawn asi ding, II The 2:7-8\nII The 2:7,8 in a simmi mi hrekkhat cun Daan bawtsetu pai lamzin khamtu hi Thlarau Thianghlim asilo tiah an tiih ruahdan a phunphun a um thei. Asinan tuisanah Pathian in leitlunah a hnattuan kan zoh tikah Thlarau Thianghlim Pathian in ziangkim a ttuanih cui Daan bawtsetu pai’ lamzin khamtu cu Thlarau Thianghlim hnattuannak a si dingih Thlarau Thianghlim hnattuan cu Daan bawtsetu pai’ hnattuan kham nawn lo dingin tthawn asi ti tikah Thlarau Thianghlim cu leitlunah a um nawn lo ding tinak si loin Daan bawtsetu pai’ hnattuan ruangah sual a pung dingmi a kham nawn lo tikah leitlunah sual a pung vivo ding tinak sawn asi. Cuticun Daanbawtsetu pa cu a duhvek in sual tuah dingah thlahdah asi ding tinak sawn asi. Daan bawtsetu pai’ hnattuannak cu Thlarau Thianghlim rawngbawlnak in kham a si ruangah Daan bawtsetu pa cun a duhvek in sual thiltitheinak thawn kawhhran cu a siatsuah thei lo asi.\n2) Curuangah hmailam canah ziangvek harsatnak khal thleng sehla Thlarau Thianghlim cu kawhhran sungtel zumtu, Khrih taksa peng pawl cu a tlansan dah lo dingih kawhhran leitlun ah a um sung poh cu a khurh-awm ringring sawn ding asi. Cutin Khrih a ratsalih a lalram sungah kawhhran cu thlenter ni tiangin Thlarau Thianghlim cun leitlunah rawngbawlnak a nei ringring ding. Asinan Pathian in Satan le a ho pawl parah ro a rel ih thu a tthennak pawl cu zumtu pawl hnenah theihter thluh asi lo men thei. Kannih in kan theih ding mi cu kawhhran leitlunah a um sung poh cu Pathian Thlarau Thianghlim cun in kilveng in in khurh-awm ringring ding asi.\nG. Thlarau Thianghlim Pathian hnattuan khaikhawm\nI. Thlarau Thianghlim leitlunah:\na) Ziangtik lai le khui tawk hmun khalah a um ringring, ( Sam 139:7-10)\nb) Thutiang ngan tu asi, ( II Pet 1:20-21), Thuthangttha simnak ah hmualnei tertu asi ( Rom 15:18-19; I Kor 2:1-5; I Pet 1:12).\nc) Thlarau Thianghlim in leitlunah sual, diknak le thutthennak thu a theihter, ( Jn 16:8-11).\nIII. Zumtu nunah Thlarau Thianghlim:\n1) Thlarau hrintharnak ah huham cahnak petu asi, Jn 3:5-8; Tit 3:5.\n2) Zumtu pawl kha Khrih taksa ruangpi sungah baptisma pe tu ( tihnimtu) asi, I Kor 12:13\n3) Nunnak petu asi, Jn 6:63; Rom 8:11\n4) Khrih ah hminsinnak tuahtu asi, I Kor 12:13\n5) Zumtu pawl ro co dingmi hrangah man-taw-dap pek cia mi asi, II Kor 1:22; 5:5; Eph 1:14. Cucu Lalpa thawn hmai ton in tawn awk tikah a famkim dingmi asi I Kor 13:12; I Jn 3:2.\n6) Zumtui’ nun a luahkhat, (cencilh) (Jn 14:16-17; I Kor 3:16; 6:19; Kal 4:6-7; II Tim 1:14) ih Khrih ah umhmun fiangter tu asi Rom 8:9.\n7) Jesu Khrih ah Pathian thutak alangmi theihpi tu asi (I Jn 5:6-8) ih zumtu pawl cu Jesu Khrih ah an um ti khal theihpitu asi. Pathian fate an sinak theihpitu khal asi, Rom 8:16.\n8) Cuticun Khrih thu hla a simmih ( Jn 15:26; Dung 5:30-32), Khrih hmin a sunlawih, Jn 16:14.\n9) Zumtu pawl a thianthlim ( Pathian hmanrua si dingah a lakkhran ih Khrih hmuihmel keng dingah a thuam hai), II The 2:13; I Pet 1:2.\n10) A kholhfai ( Sualnak ihsin a thianter) ih thiam a co ter ( a dik asi tiah a phuansak hai), I Kor 6:11.\n11) A sual mi le thutak kar lakah thleidan theinak fimnak nei dingin hriak a thih hai, I Jn 2:18-27.\n12) Zumtu pawl a kaihruai\na) Pathian ruahnak/duhdan cu zumtu hnenah a theihter I Kor 2:9-16\nb) A zirh hai (Lk 12:11-12; I Kor 2:9-16; I Jn 2:27) ih Khrih thu pawl kha theihhngilh lo dingin a theihter sal ttheu Jn 14:26\nc) Thutak hmuahhmuah ah a hruai Jn 16:13-14\nd) Rawngbawlnak lam tthenhnih aw thei dingin lam a hmuh ( Thutthimnakah: Dung 13:2-4; 16:6-7).\ne) Thlacamnak ah mi a bawm Rom 8:26-27; Eph 6:18; Jude 1:20\n13) Zumtu pawl thazaang a pe\na) Ruahsannak a neihter, Rom 5:3-5; 15:13\nb) Thu a sim, Rom 8:26\nc) Bawmnak a pe, Jn 14:16; 15:26; Rom 8:26\nd) Thlakamnak a pe, Dung 9:31\n14) Huham cahnak a pe\na) Pa Pathian le Jesu Khrih sinak dik theihnak dik mi a pe, Eph 3:14-19\nb) Jesui’ lal sinak a phuangsuak, ( I kor 12:3) ih letlun pumpi ah theihpitu mi asi ter Jn 15:26-27; Dung 1:8.\nc) Harsatnak le buainak kar lakah hmualnei zetin thu a sim, Mk 13;11\nd) Tisa duhnak tuahsuak lo dingin mi a bawm, Rom 8:13; Kal 5:16\n15) Zumtui’ nun a luahkhat\na) Khristian nun pitling nunah mi a hruai, Eph 5:18-20\nb) Rawngbawlnak ah hmual a neihter, ( Thutthimnakah: Dung 6:3; 13:9-12).\n16) Rawngbawlnak ih hman dingah Thlarau laksawng mi a pe, I Kor 12:7-11\n17) Sunglam nun thleng theinak huham cahnakin (II Kor 3:18) Khristian nuntu zumtui’ nunah thlarau rah a neihter, Kal 5:22-23.\n18) Zumtu pawl Pathian biaknak ah mi a bawm, Phi 3:3\n19) Thlarau Thianghlim cu riahsiatter ding asilo ( Eph 4:30) ih a hnattuan tawp ter ding khal asi lo I The 5:19.\nCuticun Thlarau Thianghlim cu Pathian sinak famkim nei in leilung sersiam thawk ihsin Pathian hnattuannak ah a tel ringringih milai rundamnak khawkhannak le ttuansuaknak ah siseh, tulai kawhhran san ah siseh a kumkhua in zumtu pawlin kilveng tu a siih Khrih a ratsal tikah a siat thei loin kan thuam awk tiang le sualnak in a hnaihnawk thei lo dinhmun kan thlen tiang catbang loin lam in hruai ih thazang in pe ringring tu asi. Kan tlaksamnak khalah kan aiawh in Pathian hnenah in sim sak tu a siih ziangkim Pathian lungawi zawng kan tuah theinak dingkhalah lam in hruaitu le in bawmtu asi. Curuangah Thlarau Thianghlim rawngbawlnak fiangten a thei tu zumtu hrangah hi leitlun nun lala hmanah bawmtu ttha Zesu in in rak kam cia vekin kan neih mi hin nitin nun khawsak nakah thin hnangam le lungnuam in tlang lengin Pathian rian, Pathian thatnak cen ding kan si. Pathian Thlarau Thianghlim ih ukmi pawl nunah Pathian mizia a phuang suak aw ih Pathian duhnak cu tuah famkim asi.\nAll sources from Cohen University and Theological Seminary class notes 1999 (India Campus).


Leitlun Nunau zatek 33 In Fimzirnak Neilo - Chinland Today Media\nOctober 15, 2012 12:18 pm·0 comments\nLeitlun mipum siarih minu ṭhenthum ih ṭhenkhat cun zirnak lam an duhlo tiin Rudi Klausnitzer nauhak ṭhansohnak pawlkom tumbik Plan International sungtel pakhat cun a ti.\nUnited Nations International Day of the Girl Child timi nauhak minu hrang ih a hmaisabiknak hrangih an ni hleice tiih an tuahsak mi kan dungzarh tlawngkai nili ni ah “Ziangah tile keicu 2012 minu ka si” tiih thulu an tuahmi ah a sim.\nPlan International pawl hin Africa ram ih ramkulh ṭhen sarih ah ziangtluk in cauk, cafung, uniform pawl sambaunak a dang thawn an nei timi khal zingzoinak an nei. Culawng siloin leitlun ram ṭhen tampi khalah naupainak ruangah, ihpitnak ruangah le thil dangdang ruangah minu pawl in fimthiam zirnak an bansan tiin an tarlang.\nLiberia ram ih tlawngkai minu ṭhen thum ih ṭhen hnih pawl an suhnakah kumhnih ah amalbik pakhat tal minu in nau an pai ti a si. Ghana ih nu le pa zatek 83 pawl in an fale te tlawngkai nak ihsin nau an pai ding an phan bik thu an sim.\nRawlpamnak le retheinak pawl hi nu le pa ih buainak a siih duhhrilnak in fanu lole fapa tlawngkai ter ding ahcun fapa hi a tamsawn nu le pa in tlawng an kai ter ti a si. Hivek a si ruanga minu pawl in zirnak lam ah an tlaniam ih leitlun zatek 33 in zirnak ṭha an neilo.


Laitlang ah ka kirsal… - Chinland Today Media\nLaitlang ah ka kirsal…\nMarch 20, 2009 8:13 am·1 comment\nKan ram ka hmuh nawn lo nak kum (17) a kim zo. A hleice in kan laitlang ka hmu duh tuk. Ka Boss pa in visa le air ticket pawl in tumsak ih hlei ah sukso lamzin hman ding le nu le pa sum ding sumpai tawkfang nawn zet in pe.\nLungawi tuk nakah ka puak zik. Thla hnihkhat ka cam theu nak Mizoram Lengpui Air port ah ka ttum. 1999 ih Tahan ihsin Mizoram ruahpi sur lak ih ka feh lai caan ka mang nawn. Mizoram ihsin Kawlrawn cu Mataw bak in ka thleng ve.\nCei law! Ka aa ttheh si ko. Kawlram hmuh lo nak a rei tuk. Kan inn khat in ka rualpi pawl an ra leng. A tthen cu nupi an rak nei ha..ha….Biak daan ding tla ka thiam hai lo. A va mak ve, ka ti rero si ko. Ka rual Thangte le Piangte in laitlang ah kan lo lenpi ding in ti. Thianrual pawl in in rak sunlawih nasa….\nKa ngai zetmi hnakphek phawmnak sum baal takih phawmmi tengtere(Mangkeng) thak le thak lo cu hlik phah rero in kan ei. Ka diriam lo lai. Biangkawk phawm phektereng thawi phawhmi rori mitthli dum kulko rorin kan ei hrih. Nau hak lai ih ti daan na mang lai maw in ti ih cawvoihthu kan rawi bet.\n· Tlangpar in kai pi. Lairam a kel ko. Caw khal pawl….tih ding zanthing la pawl…lofeh tlung sukso pawl….a nuam pam.\n· Laitlang in fehpi taktak. Laitlang kan thleng kha cun, ka thinlung ka thleng. A hlan ih ka um vek in ka um sal ding ka ti. Cu cu, ka thinlung thuthup a si…\n· Rawl ei khal ah umhai thawn tihang ka hrawp…ka kut fai le fai lo in kawhhawl le busul pawl bak ka ei…\n· Pum puar tak. Ek ka va thawh…taw kolhnak tak ngial hman a um lo…hnahthing bak in ka tawek cu ka hru ve ko…lamzin kap ah zun/zin zit mai…a nuam sawn. Nupi nu pawl khal lamzin kap ah an hni hlim in zun an thawh zurzo mai…kan zalen pam…\n· Lo in feh pi uh ka ti…lo ah duh thusam in ka au vivo…A hlan ih kan nuam daan vek cun a um thei nawnlo nan…Laipa cang sinak le thinlung put daan cu a kel ko…thengre pawl bak an rak ai lai…meisakhu tla tlangkip ah hmuh ding a um…lung cu a leng ruangro ko…..\nMaw, rual le pi pawl nan kim nawnlo. Nuamnak caan pawl kha, kawhkir theisal si nungla cu maw, ka ko kirsal ding nan…nan sulhnu…kan hnih celcel caan…thaisun ah ziang kan tuah ding ti um lo…nan ngai ve phah ko ding nan, nan rel ve duh lo…\nKei cu kan rak tlanlennak hmun le tlang pawl ah lileng in ka thleng sal…liamcia caan pawl ka ruat…nan zaten ka lo hlam…nu le pa nei lo vak vai bang in khawi ah nan thleng theh….\nLo kan feh khawmnak hmun pawl ih vate pawl cu an ai kel ten an ai ko nan…nan mah sawn nan kim lo…vate pawl khal in kan tawng aw sal theh ah an ruat sal….leisin bih in tap nungla a sawt deuh pei maw….\nKan feh khawmnak lamzin ti rengri te pawl…zinghnam in kawng an tuah rero…hnemtu nupi nan tawng zo…kei cun kan pilthing pawl ka fan sal…ka fan lai ding…ka ra kirsal ding…kei ka lunglennak umsun cu kan lennak laitlang a si…\nLaihri phumnak ah so khaw, ka thinlung a um…na thleng vivo ding, ram kip ah a sinan Lairam te…Laitlangte…lo fehnak hmun rawn…thlawhlai lo hma…tu dang ngai lo ih kan lennak…rel ve uh nan ngai ve ko ding nan…ziang ah nan rel lo…kei cu khualkhua ah…ram dang ah….\nLeitllun ram nuam van dawng Mirang ram khal ka thleng nan…ka nui pawkpuan zar nak ban tlang umnak hmun…ka pai cerek tlaknak hmun…tthianrual pawl ih an tanta theilomi lunglennak laitlang ram nuam ih zilthli fim hrang le khuanui rohmi hnem theihlo khawp ih lung lennak Laitlang cu ka thinlung sung ah ka mithli lak ah a cam kum khua ding. Thangte in kan tlung thang ding in ti ih ka tthang….\nJoyce Thluaite says:\non March 23, 2009 at 2:12 pm\nKa rak siar ih lung in ti leng rori…\nKan ram kan laitlang te cu zo ha hlih thei ke aw!!\nka ngai ve tuk!


Premier league Thuanthu Ah Mai Lamih Sit Goal Tam Top 3 ( Own Goal ) – Times Of Chinland\nPremier league Thuanthu Ah Mai Lamih Sit Goal Tam Top 3 ( Own Goal )\nPremier league thuanthu ah mai lamih sit goal tambik hminsin neitu cu Man City dungkham hlun Richard Dunne a si ih premier league vial ah own goal 12 a nei.Man City ,Erverton ,Aston Villa le Blackburn pawl ah a rak lek zo.\nDunne thluh ah Liverpool player le Man United player pawl an tlar aw thliarthlia ih midang hmun an pe duh lo. Liverpool Captain hlun Carragher cu Premier league thuanthu ah mai lamih sit goal tam 2nak a si ih Liverpool lamah vei 7 rori a rak sit goal ve.\nCarragher theh in Liverpool dungkham hlun Skrtel ,Everton dunkham Jagielka ,Man United dungkham hlun pathum Ferdinand, Brown le Phil Neville pawl an um ih premier league zuamawknak ah own goal vei 6 ciar an nei.Tuisan Bawhlung leitlun ih mai lam ti goal thei tak Phil Jones in Premier league ah own goal vei 2 lawng a nei zo ih a own goal zaten vei 5 a si.\nClub dinhmun in Everton cu mai lamih sit goal hmangbik an si ih vei 48 rori an lamah an sit goal zo.Aston Villa in an thlun ih Arsenal ,Liverpool,Man City le Man United pawl khal top 10 ah an lang.Zuk-\nBawhlung Thuanthu Ih Free Kick Sit Goal Tam Top 10


Facebook In Ka Lung I Kuai Ve Ta! - Chinland Today Media\nFacebook In Ka Lung I Kuai Ve Ta!\nMay 7, 2012 11:36 am·17 comments\nFacebook “Hmaibu” In Ka Lung I Kuai Thlang\nFacebook kan ti celcel mi cu ka hmang ve thlang. Facebook ka hman thok ih harsatnak ka tawn mi le buainak tete ka tawn mi pawl tla a tlangpithu in ka tarlang. Culawngsiloin ka hmuh tonmi hrek khat pawl tla tarlangnak ka nei ih a sau deuh tikah caan lak ih siar a tul men ding ka zum. Kimcanglozetin ka duhnak tete ka ngan.\nFacebook Ka Hman Thok Daan\nKa rual DL Senling le Chin Youth Counseling unaupawl cun Facebook hi “Hmaibu” tiah an ko. Rualpipawl in facebook (hmaibu) hmang dingah in sim ringring theu nan hmannak caang ka rak thiam dah lo. Kan dung baihte ahkhan New Delhi ih Salai Thian Za Thang (Thang Kolh) ih facebook tham lai ka hmu ngelcel. Cutin, tumlopin Account thar ka tuah. Ka hminpum Uk Lian tiin tuah ka duh nan a ngah lo ih Ukte Thengre ti lamlam ah a ra suak. Mirang hmin hnakin ka duh thotho. E-mail thiam lo thawn ka lungkim mai.\nFacebook Hman Ka Zir\nMino tampi in sunzan facebook cawl lo ih tham ding an hmuh lai ah keicun tham ding mumal hmuh lo in ka um. Curuangah Facebook ih thupitnak le nuam an tibiknak pawl hmusuak dingah ka theitawk ka suah. Midang pawl ih cangvaih daan pawl le facebook innpi duangdan pawl ka zohhliah tikah tuah ding tamzet ka hmu ve thlang. “Profile” ih zuk tar dan, zuk “upload” daan, zuk “tag” daan, rualpi “pork” pek daan, “comment” tawite pek daan, zuk uar-mi le ca duhzawng “Like” pek daan, rualpi “search” daan le a dangdang pawl ka zir so ciamco. Cuvek sungah nazi 3 sung lai a rak kim man. Comment tampi ngan ka tum theu ih enter ka hmet pang theu. Enter hmet zawng ah a rak suak theu. Curuangah “status” ih cangan ka thiam hmaisabik ah “Ka hrangah thiam tul mi, zir ding mi a tam tuk” tiah ka tar rori.\nFacebook Ih Ka Hmuh Tam Bik Pawl\nFacebook ih ka hmuh tam bikmi cu zuk pakhat an tar ih cucu tawitete ih comment pek celcel hi a si. Ahleicein fala pawlin comment an ngah tam cuang. Culole, catluan tawite ngan ih cumi comment pek celcel tivek an uar zet in ka hmu. Cun thuthang, video tivek pawl a “link” pek khal an uar zet lala. Zuk hnihsuak tar, Lairam zuk a phunphun tar tivek ih comment tawi tete pekawk celcel hi ka hmu tamzet. Minit pakhat daan ah ka “keyboard” ih “F5” ka hmeh tinten zuk thar tarlang mi ka hmu deuh ringring. Mithen khat phei cun an profile zuk hi nikhat veikhat an thleng mi tla ka hmu.\nFacebook ih Falam Group Pawl Ka Leng\nGroup mailing ah mino pawlin ca an ngan nawnlo ka ti rero lai ah facebook ih Group pawl thung ahcun siarcawk le cawk lo in an rak ngan. Facebook ah Falam tong hmang ih Group tampi ka hmu ih a diriam um zet. Group tuah cu a har lo nan, nung ringring ding ih “maintenance” tuah a har. Pawlkom khal ah maintenance kan tlasam theu. Facebook Group siarcawklo lakah ka lentheu nak Group pawl cu thupi fun le nuamnak tinkim ka timi “Falam” lunglen canah “Mitthli Biazai” thusuh le counseling ka duh can ah Chin Youth Counseling. Pathian thu ka siar duh caan ah Nitin Thlarau Rawl. Cun, news siar ka duh caan ah Leitlun Chin Thuthang cule hnih ka duh caan ah Capoh Hnihsuak. Cun, ka thlah theilo mi Calai Nonawn Calai Titi ti pawl hi kan Falam Facebook Group ka len theu mi pawl cu an si.\nFacebook Ih Kan Tlaksam Mi Pawl\nFellowship/Kawhhran le Hnam le Miphun zawng khalin group tampi kan nei. Cun, kanmah le tawkten Biazai, Capoh, ca nepnawi tamzet siar ding khal kan nei tamzet. Asinan, Politics lam hi kan tlasamzet lai in ka hmu. Kan mino politics ih phur pawlin politics-lam update thei ringring sehla a duh umzet. Cun, thuthang langsar cuang pawl tla website lawng siloin facebook khalah Falam tong ih siar ding a um lo tluk a si. Cahram le thusuhnak pawl kan ngan tikah analysis tuah tlak le research tlak tawifamkim tivek nganmi tete kan tlasamzet lai a si. Cuvek cu thil harsatzet tla a sinan kan tuah theimi thil a si ruangah kan tlaksamnak silhkhah vivo ka duhzet a si.\nFacebook Hman Nak A Phunphun\nMino tamzet ih hmannak “facebook site” a sivekin thlarauhlo duhdawttu thenkhat pawl cun thuthangtha simnakah an hmang. Mithen cun an unau sungkhat hmuh nawnlo pawl hmuhsal ding beisei nak thawn hawlawknak ah an hmang. Politics lam ih kekarpawl ve thung cun campaign-nak hrangah nasazeten an hmang. Company neipawl le sumdawng pawl cun an thilri pholang ih zuarnak ah an hmang ve lala. Thuthangca ngan pawl khalin an thuthang mitampi ih siar a si theinak dingah theitawp suah in an pholang vivo.\nMino thenkhat lala pawlin an kumkhua hrang nupipasal hawlnak dingah an rak hmang. Cutin, phun dangdang in facebook hi mah le rem tidan le phur daan khalin bulpak cun an rak hmang ve. Kan Laimi teh hin ziangtivekin facebook kan hmang ti theithiamtu tamzet kan um ding ka zum. Facebook hman daan kan thiamzet ih umzia nei sinsin ih hman daan tla kan zir vivo hrih thei lai a si.\nFacebook Ih Zuk Kan Uar Nak San\nFacebook hi February 2004, ahkhan Mark Zuckerberg le a rualpi Eduardo Saverin, Dustin Moskovitz le Chris Hughes pawl thawn an tlawngkai phah ih rak tuah mi a si. An rualpi 5 pawl thawn cun zuk makmak tar an rak zuam aw. Curuangah si ding Laimi pawl khalin zuk makmak tar kan zuamawk ti tla in ka ruat. Zuk mawizet le zuk thenkhat pawl cun message tamzet a nei ngai. Tong rero le simfiang rero tul lo in zuk pakhat hin thu tamzet a rel thei tikah zuk tla hi a thupizet a si. Kan Laimi mino tamzet cun facebook hi zuk retnak hmun pi ah kan hmang rero thlang.\nFacebook Ah Thuruat Thiam UPa Pawl Kan Tul\nSantiluan hin a fen rorin in fen. A luang menmen lo a si. Information Technology a sang deuhdeuh. Mino tamsawn ih tikcucaan hmannak cu facebook a si ruangah kan upa thluakfim le rinsanmi pawl hin mino tampi nun remnak ah caan pe thei sehla thathnemnak tampi a um ding. Kan Laimi upa facebook tham le cangan theu hi kutzung siar theih kan si hrih. Tam deuh in kan tul hrih. Rev. Hre Mang, Rev. RunCung Mang, Levi Sap Nei Thang, Mikezung Ceu pawl tla facebook ah biak awlzet in an um ih ka hngangam sinsin. Upa pawl hin mino pawl thapek tlak ah in tuah hram uhla mino pawl khalin hmasawnnak kan nei sinsin thei ding ka zum.\nFacebook Hin Laimi Pawl Lung In Kuai Ve\nUmhar lunglen caan ah FB kan tham kan ti FB kan tham lo caan ah umhar kan ti lala. Rualpi biak awlsambiknak a si fawn ih FB cun kan lung in kuai cio a si! Mithen cun biakinn sung tiangtiang facebook kan keng lut muarmo. Culai ah kan nulepa thenkhat cun Facebook nan ti reromi hi ziang a si? Rak titu tla an um. Asinan, culakah mino tamsawn cun zuk kan zuk veten facebook ih post dingah kan ti theh thlang. Cazir le thlacam hnakin facebook ah caan sau deuh a hmang thei sawn kan tam vivo thlang. “Ziangkim hi a hman daan thiam sehla a tha” ti phah cingten hmangthiamlobik ah kan cang lala fawn.\nAw! facebook kan buai a si.\nIn run bawm aw Facebook.\nChin Politik Thlirnak (Rev.Thang Tin Sum)\nChin Fala Kuakfawp Mal\non May 7, 2012 at 1:21 pm\nPolitics lam ah cun kan tlasam zet ngai. Hlasak,Lemcan cun a thupi zetmi Pathian thu lam ah cun kan thangso zet vek ngai naan. Politics lam ca share ring2 tu tampi um sinsin sehla a tha tuk ngai ding. Na run ngan tha riai.\nZuk taar lam cu kan luar sin sin ka zum. Mark Zuckerberg in FB ih feature a tithat tum rero mi lak ah photo sharing hi hman a nuam vivo theiding hi thupi bik ah ret in a zuam ring2 fawn si ii. Tu lai FB ih rung langthar Time Line tla hi Photo sharing nuam deuh seh ti ih FB lam ih run zuam naak pakhat asisii. Buaithlak rak titu thawn ttha rak titu thawn kan cawkrawi awk rero ding asihi.\nTing Hlei Thang says:\non May 7, 2012 at 1:43 pm\nHaha…Rual Ukte na va ngan thiam lawmamve. A hmantuk ka duh hai nasa…Keikhal kha vek thotho ka si. Facebook hmanthiam ka tum le ka hmang thiam lo deuhdeuh 😀\nUkte Thengre says:\non May 8, 2012 at 6:10 am\nKa facebook hmin in aw…\nMai Mawi Mawi, comment that in pe ih ka lungawi.\nAsi, zuk hi cu kan thlah thei hrimhrim ding ka zum lo.\nSi, timeline thu tla ka ngan ngah lo….nangmah in na tarlang ih ka lungawi.\nI comment ih ka lungawizet.\nFacebook ah zanlai patum ah kan tawngaw theu ih ti aw.\nHnangam thei zet…\non May 8, 2012 at 8:16 am\nUkte Thengre,a ai ngeng ngo hi cun lung a leng,…..na ngan tha nasa…..hehe….ka lunglai in rak kuai ve sokhaw aw!!!!…..ka like top si ….(like)6 rori si….ti tha ee\non May 8, 2012 at 8:19 am\nI rak comment ih ka lungawi.\nSenhri tla Lairam ah an mawi cuang so khaw….\nKei tla Laimi pawl hrangah ka ai ringring duh ve…\nLike 6 ka ngah ih ka lungawi zet.\non May 8, 2012 at 12:29 pm\nKa hni phahphah…..\nNa cangan siar nuam thei nasa…\non May 8, 2012 at 12:30 pm\nAsi, kan upa pawl facebook hmangthiam malte lawng an um.\nGroup mail ahcun ti aw ter takin ca an hei ngan bet lai…\nLeitlun a tlancakzia an thei lo si ding…\nTlangval tha tampi tla in facebook hmangthiamlo an um lai.\nRebecca Siangte says:\non May 8, 2012 at 12:31 pm\nA siar nuam.\nLike 7 ka pek ve.\nKei tla zuk ka tar theu….ningzak um in.\nSalai Zilthli says:\nNa ca nganmi cu ka rak siar ih a tawp tiang in na ca in ka theih lo lai ah in rak hruai.\nA siar a nuam tuk. A hlan vek in zawi ngan a si ti ka thei cih thei nawn lo. Na hmin a um ruangah ka lo thei fang. Na thiam tuk. Na ca nganmi le an dik thei fawn. Himi catluan te hi ka duh zet : “Ziangkim hi a hman daan thiam sehla a tha” ti phah cingten hmangthiamlobik ah kan cang lala fawn. A dik tuk lawmmam aw. Na cangan rak siartheutu;\non May 9, 2012 at 6:10 am\nNgai na um nasa.\nCT lam ah na thli thiangte rak hrang ter theu awla.\nTufangte khuiah na um?\nKa canganmi in rak siarsak ih ka lungawi.\nCa siar cu na thlah thei hrihlo ti aw.\nMai Phiangte says:\non May 9, 2012 at 6:11 am\nZodai Zilthli says:\non May 11, 2012 at 2:56 am\nCangan thiampawlin ca nan nganmi vawn siar tikah a cem lai khal theihman a si lo.\nHimi http://chinlandtoday.info/2011/02/milian-fanu-kan-leng/ tla siar nuam ka timi a si.\non May 11, 2012 at 3:04 am\nRual Zodai Zilthli,\nKa cangan mi na rak siarih ka lungawi.\nMi thazang pek na thiam ih ka lungawi sinsin.\nMilian Fanu Kan Leng timi kha a taktak ka nganmi a siih thilcang ngaingai mi ngan cu siar tik khalah a muril a rak um theu.\nNa rak siar ngah ih ka lungawi.\nHivekih lawmawk le fakawk kan thiam vivo ahcun cangan kan huam sinsin ding.\nMai Zungte (US) says:\non May 11, 2012 at 3:10 am\nSalai Ukte Thengre,\nZianglo, mino pawlin facebook ah an crazy timi tla ngan sal aw.\nKan fa le te pawl facebook ah an aa theh zik thlang.\nCa khal an zoh peih nawn lo.\nBible siar aicun facebook siar an duh sawn cuh.\nCuvek tla kha rak ngan aw.\nNa ngan thiam em.\non May 11, 2012 at 1:58 pm\nNa ngan tha nasa\nFB in kan caan tam tuk in fir lo maw\nkan buai cio ko hih!\non May 12, 2012 at 1:37 am\nNangmah rori in i comment ve ih lungawi nasa.\nTheicing theicing in caan tampi in rak fir sak ngaingai theu.\nKawlram khalah facebook a cakzet thotho hmang.


US, Texas Lamzin Hi A Hrang !!! – Meifar\nUS, Texas Lamzin Hi A Hrang !!!\nUS, San Antonio, Texas, Shane Road le Villamain Road ih um tlangleng lamzin kaannak ah thla nauhak rual an hmu ṭheu.\n1930 kum December thla ah tlawngta nauhak pawl phurtu bus cu himi lamzin ah a ding ih tlanglen rat ding a hngak, vur a tla nasa tuk ih mero an zam ruangah driver Farrold Silcox in khua a hmufiah thei lo.\nZinglam nazi 8:43 ah tlangleng ara feh ṭheu ruangah tlangleng rat ding caan cu an hngak, vanduai thlak zetin tlangleng ra nawn lo dingin a ruat ih a feh lan laitak ah tlangleng in napin arung pah rupri ih a hmun ah tlawngta nauhak 23 le driver cu an thi.\nHimi siatnak ihsin dam khuasuak mi 15 khal hliamhma nasa zet tuar in hringnun an hmang phah. US san thuanthu ah himi thihhlohnak hi a rapthlak bik an tiih zuknung khal an cang rero, cumi hnu ihsin lamzin ah nauhak thla an hmu ṭheu.\nA caan len zantlaipi hnuah nauhak ṭapthawm an thei ṭheu ih nauhak lek celcel thawmvang khal an thei. Lamzin kap ah nauhak dinglai hmutu khal an um. Himi tlangleng lamzin ah motor an ding asilen motor cu hmuh theih loin an nor ciamco ih hmunhimnak ah an ret.\nAn zumdan cun nauhak thla pawlin anmah vekin thihhlohnak tuar ding an duh lo ruangah motor cu tlangleng lamzin ihsin hmunhimnak an nor ṭheu a si ding an ti. Motor nortu cu an hmu thei lo nan motor thlalang le a kiangkap ah nauhak kutneh tampi an hmu ṭheu.\nNunau Burkhat Cu Yangon Khuasung Ah An Vakkual Vivo Ih Dawr Ah Thil An Ru Ṭheu\nUico In Zawng Fate Pakhat An That, Zawng Rual An Thinheng Tuk Ih Uico 250 An That Zo


PDF (2) In Ralhrang Pawl Bomb In An Va Puah, An Tlunlam Ah Bomb Puak Sual In An Nunnnak A Liam – Meifar\nPDF (2) In Ralhrang Pawl Bomb In An Va Puah, An Tlunlam Ah Bomb Puak Sual In An Nunnnak A Liam\nShan State, Naungcho khua ih um Myanmar Economic Bank ah tualsung mipi ralkap PDF (2) in bomb an va puah ih an tlunlam ah vanduainak an tong. April 20 zingpit nazi 5:00 hrawngah bomb pakhat an va deng puak, bank kiltu ralhrang pawlin an kap ciamco ih bike thawn an tlan.\nCutin, an tlunlam ah bomb dang an kenmi cu a puak sual ruangah an nunnak a liam. Kiangkap ih um pakhat in, “Thilthleng hi zinglam nazi 5:00 hrawngah a si. Mino pahnih in bank ah bomb an va puah, bank kiltu ralhrang pawlin an rak kap ciamco.\nMino pahnih cu bike thawn an tlan, bomb dang an kenmi cu ralhrang pawlin an kap ngah maw si ding, an dai ngah pang ruangah a puak sual ti cu ka thei lo. Lamzin ah an thi cih” a ti. Mithi ruak pahnih cu tualsung mibawmtu pawlkom in an va la ih siizung ah an phur.\nMino pakhat sawn cu ralhrang leiram zung ih hnaṭuan ṭheu a si ih CDM a tuah hnuah PDF ah a lut. Ralhrang tam zet cu an inn ah an va feh hngal ih zingzoinak an nei.\nKalaymyo Ah Ralhrang Pawlin A Nupi An Kai, A Nupi Luatnak Dingah Ava Kaihawkter Nan A Nupi Khal An Suah Cuang Lo\nSaphai In Ar 10 A Deh Ih A Tlan Thei Nawn Lo


Facebook Hmangtu Million Thawngkhat Kim Ta! - Chinland Today Media\nFacebook Hmangtu Million Thawngkhat Kim Ta!\nOctober 5, 2012 4:50 am·6 comments\nChinmi khalih kan sawr ṭangkaizetmi Facebook cu tuini ah million thawngkhat member a kim zo; ṭong dang zawngin kan sim asile leitlun minung mi 7 sungah mikhat cun facebook an hmang tinak a si. Online in zuk hrang ih hmangtu billion 219 lenglo an kim zo.\nFacebook semsuaktu Mark Zuckerberg simdaan vek asile, September 14, Pacific caan nazi 12:45pm ahkhan facebook hi a hmangtu million thawngkhat an kim tiah a sim. 2010 July thla ih zohfeldan vekasile facebook hmangtu mi million 5000 pawl hi a tlangpithu in kum 22 hnuailam lawng an tam.\nFacebook ah hla million 62 lenglo a um ih tuini tiang zohfelnak ahcun billion 22 lenglo an play ti a si. Tufang ahcun mobile ih Facebook hmangtu million 600 lenglo an kim ve zo. Facebook ih like (Duh) kan pek zat hi 1.13 trillion a si zo. Tagged aw hi billion 17 lenglo an kim ve thotho. Tuisun ihsin facebook cu kum 8 le thla 8 cekci a si thlang.\nText Messaging Kum 20 Kim Thlang Ding\nFacebook Hmangtu Ah Tarbik Pei Maw?\nZual Bawih says:\non October 5, 2012 at 5:40 am\nHizat lakah cun ka tel ve ding si khawh.\nMak pam si.\non October 5, 2012 at 6:09 pm\nNa tello ah nangmah hrang rori ah silo sawm an tuah.hahaha\nKei facebook ka hmang nawn lo.\nIn siar tel pei maw?\nKap Neu says:\non October 5, 2012 at 5:42 am\nZiangah CyC an ti maw si kha, facebook belcawng rualpawl ih tuahmi kha ziangah hmaibu nan ti ve lo. An thinheng dingih…\nFacebook thuhla hi cu ka siar ve nasa.\non October 5, 2012 at 5:43 am\nFacebook semsuaktu Mark Zuckerberg ih nupi kha a va mawi ve.\nKan Chinmi khalin facebook hi pathian vekah kan hmang zo.


Ayahuasca Ceremony - July 12, 13 & 14, 2019 in Ukiah, CA Registration, Ukiah | Eventbrite\nAyahuasca Ceremony - July 12, 13 & 14, 2019 in Ukiah, CA\nAYA is gathering outside of Ukiah, California for three nights on Friday, July 12, Saturday, July 13 and Sunday, July 14. We hope you can join us and share sacred space.\nUnited States Events California Events Things to do in Ukiah, CA Ukiah Retreats Ukiah Spirituality Retreats\nAyahuasca Ceremony - July 12, 13 & 14, 2019 in Ukiah, CA at Ukiah


BBC-in Dr. SaSa Interview-nak – Thechinlandtoday\nBBC-in Dr. SaSa Interview-nak\nadmin June 24, 2021 Leave a Comment on BBC-in Dr. SaSa Interview-nak\nTu naite ih Aung San Suu Kyi Case, ASEAN leh International Community cungcangih BBC in, Dr. SaSa thusuhnak, Dr. SaSa ih simnak ah cun Kan unau ASEAN leh ASEAN “Consensus Point 5” sungah hin rinnak kan nei mal tuk zo ih,. Myanmar ram hma lam can ih thu thawn pehparawin Myanmar mipi leh democracy dan vekih hriltlin Myanmar mipi aiawh National Unity Government (NUG) a tel ring ring ding a si a ti.\nKum 2020, November ni 8 ah khan zalennak leh diknak canvo hmangin democracy hrilawknak a si ruangah, hrilawknak neih sal a tul nawn lo a si. 2020 November hrilawknak result zahin Myanmar mipi pawl duh dan cu zawm/thlun ding an si ih, a thup ten cangvai pawl dictator cun democracy hrilawknak result cu, zalennak leh vote pawl cu an thuneihnak pawng laknak, tharum hmannak leh an ralthuam puak thei meithal hmangin mi ruk thluh an tum a si.\nState counselor Daw Aung San Suu Kyi, President U Win Myint te parih thubuai an tuahsak mi pawl cu ziang hman finfiahnak um lo leh umzia nei lo ih, bumawknak ih thubuai tuahsaknak men a si ih, hi case pawl hi “Dan leh thupek kenkawhnak” thawn ziang hman zawmawknak a nei lo. Cu hnak cun, Myanmar mipi million 54 par ih sual takin tharum hmang ralkap thuneitu pawl ih uknak mi pal beh tumnak can a reinak men men a s.\nRalkap thuneitu pawl leh an ralkap misual pawl cun, Myanmar mipi pawl cu tihnak huatnak harsatnak thihnak leh siatnak tiang an hmangin an tibuai a si, democacy leh zalennak cu siatsuah thluh an tum a si, leitlunih um international pawlkawm dang dang pawl cun thupten cangvai Ralkap thuneitu pawl cu Myanmar mipi pawl leh minung par ih an bawhsiatnak sual mi hmuah hmuah cu titawp dingin thuneihnak an nei a si tih an theih ring ring a tul tiah a sim\nMYANMAR AH NI KHAT THIL THU AH COVID-19 HRIK KAI THAR MI 630 HMU →\n← MANDALAY IH RALKAP LEH PDF AN KAHAWK LAI AH RALKAP IN MI 4 THAT


Champions Leauge Round 16 ih Tongaw Pawl - Chinland Today Media\nDecember 15, 2015 12:28 am·0 comments\nChampions League zuamawknak cu round 16 an thleng thlang. Round 16 thlengtu pawl hi an zaten team tha an si theh kan ti le a sual lo ding. Zuamnak nasate an neih hnu ah an kaimi a si ruangah, an zaten Quarter Final thleng dingin an zuam vivo ding ti cu a fiangmi a si.\nChelsea cun nikum hivek dinhmun ih anmah tla tertu PSG thawn an nuai aw sal ding ih, zohnuam zetmi a si ding. Arsenal cu Barcelona thawn an tonawk ruangah, neh thei , tla thei dinhmun ah an ding ih, annih khal zoh nuamzet mi a si ding. Manchester City cu Ukraine Club a simi Dynamo Kiev thawn an tonawk ding ruangah, an hrang quarter final lamzin a nai deuh in a lang. Asinan, football leknak ahcun ziangkim a cang theimi a si.\nBayern Munich le nikum ih final thleng ban Juventus khal zohnuam zet dingmi a si ve. Real Madrid cu Italy club a simi Roma thawn an tongaw ding ih, zohnuam zet an si ding. Benfica vs Zenit St Petersburg, Gent vs Wolfsburg le PSV Eindhoven vs Atletico Madrid pawl an tongaw hai.\nFirst Leg hi February 16/17 le 23/23, 2016 ah an sit ding ih, second leg cu March 8/9 le15/16, 2016 ah an si ding. Champions League ngainatu pawl hrang hngalhlap umzetmi match pawl an si.\nFootball Club Thapetu Tambik Club 10\nBayen Munich Champion League Suibel Ngah\nUEFA In Bayern Munich Hrem\nChampions League Quarter Final Thlirnak


Pu No Than Kap Fak Ngaiin A Zai, Hakha Covid-19 An Hmuh Hmaisa Bikmi Tlunkal Pi Kong Ah Si – Chin 11 News\nPu No Than Kap Fak Ngaiin A Zai, Hakha Covid-19 An Hmuh Hmaisa Bikmi Tlunkal Pi Kong Ah Si\nA tang hi Pu No Than Kap nih a tial ning tein a si, rak rel ve hmanh.\n❌Hakha ah Covid-19 ngah hmaisa bik sizung ih an hruailai video ka zoh.\n❓Ziangah Daiten phur men loin, Palik motor “Siren” awring phuanin, mipi thinphang thluh ko an phur? Yangon Region ih thusuah ahcun Covid damlo a um hmanah Daiten sizung panpi dingin thu an suah. Hivekin Chin State uktu lam in Ziangah thu an suah ve lo?\n❓Ziangah damlo motor thawn hruaitu cu PPE ( personal protective equipment) an hruh ko nan, kan fanu damlo bag tal thiarpi loin amah te an thiar ter ih an feh ter men?\n❓Ziangah tuanvo nei uktu Bawi (health minister etc., cin) upa pakhat talin thape dingin damlo cu sizung sangka talin an Hmuak lo? (An hmuak nan ka thei lo asile in ngaithiam uh)\n❓Media hrekkhat ah damlo cu China in a ra tlun laiah Cozah in an zoh (Test) ih Positive a sizo an ti. An ngan mi a dik taktak a sile positive si ti thei cingin Ziangah Cozah thuneitu in sizungah phur zamrang in an ret cih lo, an thlah sawn men! #Hihi thu dik lo a sile damlo hmuhsual theih thu a si ruangah Post lo a tha!\n❤Tuvek dinhmun ah, kan tul bikmi cu a hlan khanin thei tawk khamawk (Lockdown, Quarantines, Stay at home, social distancing tvk) le kan lakah dam lo an um pang khalle thapek awk ih thin nuam thei dingin hnemawk le retawk a si.\n✍🏼Khristian Ram kan sinak le hnam upa kan sinak, hnamdang zohthim tlakin langter cio hram uhsi


Cuiseur ... a riz ??? - Forum Marmiton > Viandes & charcuterie\nPosté le 09/07/2013 à 14:54\nPosté le 09/07/2013 à 15:12\nJ'avais un cuiseur à riz électrique d'une marque connue : je n'ai pas du tout aimé ce gadget... :on ne peut faire cuire du riz qu'en grande quantité, la cuisson ne m'a pas du tout convaincu :-( je préfère de loin, mon cuiseur à riz Tupperware, que l'on utilise au micro-ondes : en 15 mn à 700W tu as un riz créole impeccable.\nPosté le 09/07/2013 à 15:22\nPosté le 09/07/2013 à 15:58\nPosté le 10/07/2013 à 13:42\nPosté le 13/07/2013 à 01:28\nPosté le 13/07/2013 à 01:32\nPosté le 14/07/2013 à 03:46


Romans 2:23,Jeremiah 8:8,Micah 3:11,John 5:45,Romans 9:4 NIV - You who boast in the law, do you - Bible Gateway\nAdd parallel Share Print Page Options Listen to Romans 2:23, Jeremiah 8:8, Micah 3:11, John 5:45, Romans 9:4\n45 “But do not think I will accuse you before the Father. Your accuser is Moses,(A) on whom your hopes are set.(B)


Letpanchaung Kiangkap Ah Rukru An Tam, Zonuam Ah Ar Le Bike Rutu An Kai – Meifar\nMyanmar ramsung a buai laiah suamhmang le rukru khal an pung deuhdeuh ruangah fimkhur a ṭul zet. September 6, 2021 zing nazi 12:30 ah Zonuam khua ah ar rutu pahnih an kai, cun 2:30AM ah Zonuam khua ih bike rutu mi pahnih khal an kaisal.\nBike rutu 2 cu Pinekhungy khuami an si ih ar rutu pahnih cu Letpanchaung khuami an si. Inn 6 ta bike an rak ru zo ih FZ le Scooty cu an hmusal, inn 4 ta 125 bike 4 cu rukru pawlin an rak zuar man. Asinan, rukru pai ta rak leitu in a tharte in a leih thluhsal ruangah bike neitu pawl khal an lungawi zet.\nBike hmusaltu lakin Pa Thian Nun Lian le Nu Eng Nei Thluai tei nupa in khuatlang hruaitu le duty tu pawl hnenah lungawithu simnak an nei ih vok thau that in ruai kiltlangnak an nei.\nRukru an kaih zan khalah Pa Tawk Lian tei innsang in mino pawl nan tlawmngaihnak a ropi tuk tin duty-nak hrangah 100,000 MMK an hlu. Tulai rukru le suamhmang an tamtuk ruangah mai khua ciar cu kilhim’aw in duty um ringring thei sehla khuasung mipi pawl khal an thlamuang zet ding.


Malaysia ih Um Chin mipi pawl ralrin ṭul tuk, kaihkhih a tam – Buannel News\nNovember 24, 2018 Buannel News HOT NEWS, Latest, NEWS, World News 0\nMalaysia ih um kan Chin mi raltlan pawl dinhmun hi ruah harsaza tak an si. UNHCR in an card an lawngsak, Kawlram an tlung thei laklawh fawn lo, vansanglan in khua an sa. Ram thumnak feh thei laklawh si lo, suahsemnak lam ah an tlung thei hrih laklawh si lo, Malaysia ah le palik kaihkhih ṭih ah a suk a so ah an tlan zawk rero fawn.\nTubaite khalah Malaysia ram ih Klang Utara ah kaihkhih nasa tak a thlengih Police pawlin dan loih um an hual nasa. Hivekih Oparasi pi a lut can ahcun zangfahawk timi a um loih hivek Oparasi hi Malaysia ih um Chin mipi in an ṭih bikmi a si. Naute suak pekte khal hivek Oparasi ah hin kaih thotho an si.\nOparasi a um can ih Chin mipi Malaysia Palik pawlin nasa takih an vun kai, an hual hmuh tikah zang an fak tuk. Mi tampi, nupa fate nei in hnaṭuannak ih kaihmi, mi tampi nupi naute nei zikte tive, mi ṭhen an nupi, fate an damlo ih sizung um lai tivek. Hivekpawl an kaihmi tla cu ruah harsaza ngaingai an si.\nAhnuai ih Video kan tarlang mi hi November 15, 2018 sun ih Malaysia ram Klang Utara ah Oparasi in mi an kaih lai a si. Video zoh tikah ramsa men bangih hivek lawmam ih an hualawk hi cu ruah harsaza an si.\nAtlun ih Video tarlangmi a lang theilo pang asile, zianghman langlomi kha hmet awla a ra langcih mei ding.


Nivar Cyclone in Tipi sung ta a sem suakmi Sui tamzet an sar | Falam Online Media\nNivar Cyclone in Tipi sung ta a sem suakmi Sui tamzet an sar\nNivar cyclone in India ramṭhen a naui hnu, Andhra Pradesh, East Godavari district, Uppada khua kiang tipikap ah ṭhimum tiat Sui tamzet an sar.\nThlisia hrang mi in tilik a tho ter ih tipi sung ih um mi Sui pawl cu tisuar in tikap ah a sawisuak siding an zum.\nNovember 27 ah cuih sui cu hmuhsuah a si ih Uppada khuami mipum 50 lenglo in an sar ciamco. Khawinah in Sui pawl an suak ti cu theihcian a si lo nan hih hmun kiangkap ih rak um dah mi temple ropi pahnih tipi sungah a pil dah ti`n thuanthu a um.\nIn Pics: A new fortune https://t.co/oAo5ojx8eP\n— Economic Times (@EconomicTimes) November 29, 2020\n“Khua hlan ah hih hmun ih Inn le temples an sak tikah dau hrang ah ti`n foundation ah Sui ṭhimum an phum tel ṭheu. Tikcucaan a rei tikah cuih inn le temple cu tipi ṭhang in a khuh hai. Cumi Sui pawl kha Cyclone Nivar in a semsuak siding” tualsungum sub-inspector Lovu Raju in a sim ih “minung 50 hrawng in an hawl ciamco nan a hmulotu khal an um” a ti.\nTuhlan kumkhat luan hrawng ah khan Uppada khua thawn hlattuklonak hmun Konappa Peta khua ah Cyclone ih semsuak mi Sui tamzet a rak suak ve dah a si.\nsub-inspector Lovu Raju cun “biaknak thawn pehpar ih hih hmun kiangkap ra ṭheu pawl khal in dau ṭhatnak ah ti`n tisung ah Sui ṭhimum an tan ṭheu. Cumi pawl kha Cyclone Nivar in a sawisuak mi khal a si men thei” a ti.\n← Covid 19 vaccine phur tu ding Vanzam a cangvai thok\nUtah ramcaar ih Monolith cu mangbangthlak zetin a hlo puppi →\nNYC Bus Drivers Union in New York palik fial mi tuah duh lo\nPakistan ram, Lahore ah Electronic Dawr ropi a kang


Titanic Kiangih Long Pathum in An Tarlang mi Minung Lungput - Chinland Today Media\nTitanic Kiangih Long Pathum in An Tarlang mi Minung Lungput\nApril 5, 2017 5:10 am·0 comments\n1912 kum April thla ni 14 zan nazi 11:40 ah Titanic longpi in tifinriat sungih phum aw mi vur tlang a pah ih a lehhnu minute 150 rei ah a pil ti cu kan thei thluh cio. April 15 zinglam nazi 2:20 hrawng ah longpi cu hmun hnih ah a kuaidarh ih, a parih tang lai mi minung hmuahhmuah cu tifinriat thlankhur sungah a lutpi.\nTitanic longpi in vur tlang a pah ih a pil thok tikah bom dilnak meisa pawl an kap suak. Himi lai ahhin Titanic kiangah long pathum an rak um. Cu pawl cu “The Sampson”, “The Californian” le “The Carpathia” an si.\n1. “Sampson” – Mai’ sunglam sualnak phuhrunawk ruangih bom ttul mi pawl ngaihsaklotu lungput\nTitanic longpi ihsin bom dilnak meisa an kapsuak mi an hmuh lai ahhin Sampson longpi hiTitanic thawn peng sarih lawng a hlatnak ah a rak um. Asinan long parih minung pawl hi dan pahbal ih a thuptei’ sahrem kaitu pawl an si ih, kaih an phan ruangah, Titanic thawn a hlatnak lam ah an tlan sawn. Himi longpi hin mai’ bulpak sualnak le nunnak lawng zoh in, bom a ttul mi pawl ngaihsak theilotu minung pawl ih lungput a tarlang.\n2. “Californian” – “Ka tuah thei mi a um lo” titu lungput\nTitanic ihsin bom dilnak meisa an hmuh lai ah Californian longpi hi peng 14 ih hla lawng ah a um. Asinan an longpi kiangkap cu vur tlang in a kulh thluh. Longpi captain cun kiangkap a hun zoh ih khua a thim fawn, vur tlang an tam tuk fawn ruangah, a thaizing khawvang tiang hngak ding in a it sal. Longpi sungih minung pawl cun zianghman thubuai a um ngai lo ding, boruak umtudan khal kan hrangah a remcang lo, tiah puhmawh hawl in can an hmang liam. Himi longpi hin puhmawh phunphun hawl in “tu fang ahcun zianghman lo tuahsak thei mi ka nei lo” ti ttheutu minung pawl ih lungput a tarlang.\n3. Carpathia” – “Ttul can ih bomawk hi bomawknak taktak a si” timi le “zuamnak maksak thawn mi a bomtu” lungput\nCarpathia longpi sungih minung pawl in radio ihsin Titanic longpi sungih mipi ttap le raak awn an theih lai ahhin, Titanic thawn peng 58 riat hlatnak ah thlanglam pan in an rak feh rero lai. Himi longpi ih captain Arthur Rostron cun mipi ttap awn cu a lainat ruangah, lamhruai ding ih Pathian hnenah thlacam ta in, vur tlang tam zet lakah Titanic longpi umnak lam cu a pan cih. Titanic longpi ih bom dilnak meisa an hmuh netabiknak hmun thleng ding in nazi pathum le hrek an rei. Vur tlang lakah nazi pakhat ih tidai peng 17 ih cak in an feh. An feh lai ah long sungih hnattuantu pawl cun Titanic ih mipi pawl zamrang zet ih tampi an runsuah theinak ding ah an tim an tuah. Carpathia lawng hi Titanic ih mipi pawl run ding ah a fehtu long umsun a si.\nTitanic longpi pil lai ih thihnak ihsin a luattu minung 705 kha Carpathia longpi ih va runsuah mi an si. Himi hi pacang tthatnak le huaisennak nasabik thawi’ runsuahawknak pakhat a si. Captain in an ra fehnak zawn ih vur tlang pawl a zoh sal tikah, mi pakhatkhat ih kut in an longpi a kilhim a si, tiah a sim sal. Carpathia long hin “tikcu remcang hngak buai lo ih bom ttul mi va bawmtui’ lungput” a tarlang.\nHmun hlabik ih a rak um mi Carpathia in Titanic longpi ih minung 705 a va runsuak man. Midang 1517 pawl cu tifinriat thlankhur sungah an pil. A nai sawn ih a rak um mi longpi pahnih in Titanic ra pan hai sehla cun longpi parih minung hmuahhmuah in runsuah theih an si tiah an sim.\nTtuanvo laknak le somdawlawknak ahhin a paihlotui’ hrang ahcun puhmawh simaw, harsatnak simaw, a um ringring. Asinan mi bawm huam taktaktu hrang ahcun pawhsuah thei dan a um ve ringring ko. Sampson le Californian longpi vek si lo in, kan zate’n Cartpathia longpi vek si cio sehla, leitlun hi a mawi sinsin ding.\nSirhsan: Manoj Rawat ih ” Three ships near by Titanic and lessons for life.”\nR. Norris Williams: Thihnak Horkuam ihsin Sunlawinak Tlang Sang ah


Web Admin – www.zanniat.info\n726 4 years ago 0\nFALAM IN LUAT KIN KUL (Salai Tluang Kip Thang) Zaiman Falam in luat kin kuul? Rel pha tam ngai ii. Kin tluanthu (history) sikin, Falam peng song ai social le politics siikin, le Chin huap in siik in tun ai Falam politics heh Zanniat hrang ian i lo, Falam peng\nZanniat tluanthu heh bangdun lo hnak umh bial maanin committee din in rel tlanghnak heh 1996 kum ah umh awng le Zanniat Tluanthu Committee tiin ko ii. Committee president heh Pu Senkulh (kin hlum zo hang) ii. Committee in rel tlang awnghnak heh laibu in nganhnak umh ai, laibu hming\n980 5 years ago 0\nEnglish-Zanniat Dictionary 2nd Edition Project Phunpui veksen 2012 kum lam ah avai 1hnak English-Zanniat Dictionary bawn suak ii ing. Cia lai ai Dictionary project heh Zanniat Youth Organization -Zanniat Mino Pawlkom (ZYO-ZMP) in konghoihnak in tawlrelhnak ii. English-Zanniat cafang kin bawn sahtu le kin let sahtu ber heh\n817 5 years ago 0\nChin National Day, Zanniat Ca Songlawi Hlaice – Tluang Kip Thang, Feb 21, 2017 Zaimaan Zanniat ca Chin National Day songlawi hlaice ii? Kin tluanthu (history) ruat hal lo kin tam tuh ii. A hmasa in Chin National Day heh hlanlai miuk ukhnak (Feudalism or Chief Ruling) lonhnak nia ii\n1076 6 years ago 0\n1138 7 years ago 0\nTluanthu ah a hmasaber hnak van lam ah private company in rocket kaaphnak van ah satellite hlat ben hnua lailung ah him ngaiin khop ruai thilhnak tun fangin a takin cang hang ii. USA ram ai SpaceX company heh van lam fehhnak tuh vanzuang le rocket lam banhnak ii le\n1053 7 years ago 0\nZanniat.info website heh 2009 kum lam pah Zanniat pon in thuthang siar thilhnak tuhin www.zanniat.com dinhnak ii. Website kilkhawlhnak lamah harsahnak phuncang tawk awng ai hnuta ah zanniat.com heh kin thi sah kio ai lai hlun pawl heh zanniat.info ah kilkhawl ii ing. Kum rai ngai hetin thuthang hlathnak ing hmang\n1107 7 years ago 0


NLD party in 2015 Election ah nehnnak co ni maw? – www.zanniat.info\n769 Laivum Calaai\t5 years ago Web Admin 0\nZanniat Thuthang Facebook (https://www.facebook.com/groups/zanniat.thuthang/) ai Pa Thang Boo in nganhnak ii.\n1.Kawlram a cozah din ben tuhin tu Pyidawngsuh Hluttaws hmun 664 song in hmun 333 nehhnak ngah kul ii. He hluttaw palai 664 sung in 25% (166) tu Ralkap te ai ii. A dang 75%, Amyota Hluttaws palai 168 le Ptyituh Hluttaws 333 tu mipi in hril hnak tuh ii. NLD hrang acozah din ben tuhin tu 51% nehhnak ngah kul ii. USDP hrang ah tu 26% neh hnak ngah kul ii.\nPa Thang Boo\n2. Zaiman Turah Shwe Man USDP hotu in lon i ni??? Mipui ai kin ling bang pahin August 13, 2015 nia ah USDP party hotu in lonhnak tuar ii. Kin ling zo bangin Aung San Suh Kyi thawn pehpar man tuar khai ling i sing. Zaiman ii ti fangin Aung San Suh Kyi Heh Tamahdah kai thil lo in khai amah aiawh in Turah Shwe Maan heh Tamahdah ah dah tum thu USDP party pawl in ling man lon hnak ii.\n3. 8888 tlawngta Ko Ko Kyi, NLD party songin MP cuh ve napui NLD party Bahu in zaiman lon i ni? Suh Kyi heh Tamadah kai thil lo in khai Mipui ai rinsanhnak 8888 tlawngta Ko Ko Kyi heh Suh Kyi aiawh Tamahdah kai bentu heh amah ii. Inapui Ko Ko Kyi heh Tlangvum miphun i manin NLD party Bahu ai Kawl pawl in lungkhim lo maan lon hnak tur ii.\n4. NLD Pi Aung San Suh Kyi meesuai hmun a relhnak tampui ah, “Acozah ding bentu Party dian vote pe tu ih. Bulpak Tlangvum miphum pawl le Cozah din ben tuh lo party pawl vote pe mah ih.” tiin na roh ngai in mipui hnen ah rel ii. NLD hrang ah tu pha ngai napui a fuh lo deuh hnak um ii. Zai i iti fangin NLD dotu le tha pe lo tu um vivo tuhin bawn thawn bang dun ii. Tlangvum miphun vum ah hebang a ponghnak in mi thinlung tampui ur ruai ii.\n6. 2015 Election ah palai 6074 in cuh tu ii. Bulpak 310, NLD 1130, USDP in 1130 cuh tuh ai, Tualto party (Tlangvum) 3504 cuh tu ii. Suh Kyi in Bulpak le Tlangvum miphun pawl vote pe tuh lo in rel maanin tualto party pawl le Bulpak party pawl in tha pe lo hang ii. NLD hrang ah cak tuh hnakin Tlangvum miphun party te thawn kut awng zom in (Alliance) bawn selai neh hnak co tuh ii. NLD Pawl cak tuhhnak hmun tu Hmun rawn lam ah cak thei ni maw? Um tu um hang lo ii. Tlang vum (Shan, Kachin, Rakhine, Mon, Karen) umhmun ah tu cakhnak co tuh lo ii.


Ramkhel Zilthli (4) - Chinland Today Media\nOctober 21, 2015 2:38 am·0 comments\nMinung maw Party?\nZuk: Depayin Buainak thlen ding ttum ih Pi Suu Kyi Hakha a feh ttum.\nTui ttum 2015 November 8 hrilawknak hrangih vote lemthlemnak (pawlsawmnak) ttongkam lakah NLD Chairperson Pi Aung San Suu Kyi ih “Minung zoh hlah uh, party zoh in vote in pe uh” a timi ttongkam hi rel hlawhbik mi pakhat a si.\nRam pum huap cangan thiam hminthang Shwe Gu May Hnin, President thuron petu hlun le cangantu Dr. Nay Zin Latt, le cangantu dangdang in “minung a thupi sawn” tiah an ttang. “Minung tthat lo ahcun party ih fehpimi kalhmang cu ziangtluk in ttha khal sehla, a ttangkai lo” titu dang tampi khal an um ko ding.\n1947 kum ih hrilawknak ah Pha-sa-pa-la hotu Bogyoke Aung San in “Uico in a hngawng ih pha-sa-pa-la tacik a run orh khal ah vote rak pe uh” a rak ti ve dah. 2010 hrilawknak khal ahkhan Lairawn le Chin ramkulh ah minung hnakih party zoh sawntu Chinmi kan tam nasa. “Chin party palai cu vok a si khalle miphun dang party palai hnakin ka hril sawn” titu an rak um hnuaihni.\nPi Suu Kyi ih ttongkam hi theihthiampi a ttulnak zawn a um. “Ramkhel Zilthli (3) : Ziang Party in President A Ttuan Ngah Ding?” timi cahram ah ka tarlang zo vek in, tui ttum ih NLD in cozah a din theinak ding ahcun mipi hriltlin mi palai zatek tampi a ngah a ttul. Ramdingkhawm Tlangsuakbu (Paydaungsu Hluttaw) ih palai 664 ah a hrek luan a si mi 333 le a tlunlam ngahtu lawng in cozah an din thei ding kan ti kha!\nCumi palai 664 ah zatek 25% a si mi ralkap palai 166 kan hlon asile palai 498 lawng an tang. Palai 498 lakih 333 ngah thei ding cun NLD party in palai tohkham zatek 66% lenglo a ngah a ttul. Party 193 lakah party pakhat in cu zatzat nehnak ngah ding cun mipi in party zoh ih vote pek a ttul rusngah a si. Cun himi kalhmang hi 1990 kum hrilawknak ih an rak nehnak kalhmang a si.\nKan ram ahhin 1947, 1951-52, 1960, 1990, le 2010 kum pawl ah rampi hrilawknak rak tuah a si. Cumi pawl ah mipi in minung hnakin party an zoh sawn ringring ti sehla a sual tuk lo ding.\nTthimnak ah 1960 hrilawknak ah U Nu ih hoha mi pah-hta-sa party le U Kyaw Nyein ih hoha mi pha-sa-pa-la party an zuam aw. Cumi lai ah mipi ih duh hlawh zet Bohmogyoke Kyaw Zaw khal bulpak (independent) in Kyimindaing peng ah a zuam ve. Pah-hta-sa party ihsin mi lar lo Thakhin San Way timi khal Kyimindaing peng ihsin a zuam ve. Mi tampi ruahdan ahcun ram pumpi ih duh mi Bohmogyoke Kyaw Zaw cu midang cun neh ngaihnsk a um lo.\nAsinan himi can hi mipi in ralkap an huat lai fang, tuisan Suan-arr-shin pawl vekih mipi hremtu Pyusaahtay timi mibur an suah sal an phan san a si. Pha-sa-pa-la vote kan pek ahcun Philippines le Thailand vekin US sal ah kan cang ding ti an phang ih pha-sa-pa-la cu an hrial. Cutikah U Kyaw Zaw le Thakhin San Way ah zo in a neh ding timi an cuan.\nHrilawknak ni a thlen tikah U Kyaw Zaw uh lamttang pawl cu an phur zet. Thakhin San Way cu a ih hman a itthat thei lo. Asinan vote an vun siar tikah mipi duh mi pah-hta-sa party palai Thakhin San Way in nehnak a ngah.\n2010 kum hrilawknak ih tualtto party CPP le CND (tu ih CNDP) in nehnak an co thluhnak hmun Falam, Thantlang le Hakha khal ah “Nangmah cu kan lo duh nan na party kan duh lo” ti ih hnon tuartu palai an um hnuaihni. Tui ttum ramkulh tlangsuakbu le ramdingkhawm tlangsuakbu hrangah teh ziang kan bang ding ti hi theih hiar a um nasa.\nHimi zawn ah democracy a duhtu mipi cun democratic lam a hoi mi party ciocio lak ahcun minung zoh ih hril khal a poi tuk lo tla a si thei. Asinan cozah din ding cun party pakhat ih vote ngah zat kha a thupi bik ti hngilh lo a ttha. Hoi dan bang aw lak ihsin a minung zoh ih hril a poi tuklonak san cu tlangsuakbu ih an vung ttan tlang thotho ding ruangah a si deuh.\nTui’ kan ram ih party lakah mipi hnenih thuneihnak pumhlum a thlen ding duhlotu party lakah USDP hi a thupibik a si. Annih cun a thupibik mi remdaihnak tuah ngah hnu ah nuamtete’n kan zuam ding tiah mipi an sim. Asinan kum nga sung USDP ih in hruai sungah ram dang bomnak US dollar million tor le seng hmang in remdaihnak ngah an zuam nan an hlawhtling lo ti theih a si.\nZiangahtile NCA ih hminsen kartu pawlkom pariat ahhin za ah sawmkua cu pawlkom thupi lemlo ti theih an si. Ram sung remdaihnak hrangih a thupi sawn mi ralthuam kaitu pawlkom tum KIA, SSPP/SSA, Wa tivek pawl thawn remdaihnak an tuah thei lo. Thil um dan zoh tikah Myanmar Ralkapbu hin amai’ hlawknak ding lawng a zoh ruangah ramhrin miphun karlak ah remdaihnak a um thei lo a si bik. Tuihnu khal ah a si vivo hmel fawn. An party ih fehpi mi kalhmang hi rampi tuah ttha ding ngai a hoi lemlo.\nTaktak ahcun minung khal a thupi ih party khal a thupi. Hitler khal kha tthatei’ hrilawknak paltlangh ih hung tling so a si ko nan a minung tthat lo ruangah mi sualral ah a cang thotho. Rel ding dang tampi an um nan ca a sau ding ruangah duhtawk mai sehla.\nMipi in minung le party kop ih kan zoh tikah a ttha tluantling an um lo tla a si thei. Asinan kum 50 sung mipi in hrekkhawngtu pawl ih vulhsuah mi minung umnak hmun, dinhmun sebik ih in hnukthlatu pawl beunak party cu ziang a si ti kan theih a ttul.\nHimi zawn ah democratic party lam ahcun mipi loram longtu, mipi hrekkhawngtu, leitlun ram retheibik ih in tuahtu hi an um hman ah USDP le a ttanrualpi party hnak cun nasate’n an mal hrimhrim ding.\nCuruangah a minung zoh khal ah, party zoh khal ah a ttha sawn cu zo an si ti kan theih a poimawh bik ding.\nHrilawknak Ih Tel Dingin Yangon University Chief Pro Hnatuan Suah Dil


MEI ALH BANG IH A CAK MI MINO - Chinland Today Media\nMEI ALH BANG IH A CAK MI MINO\nMarch 12, 2009 12:31 pm·0 comments\nKang thleh khawnglawng awn cu ka thei ih, ka zan itthat lai cu ka thang dukdi, sangka te awngaw cia ahcun, ‘Ziang a cang si ding?’, tiin ka hliakhlai ve ih, ka hmai ih kangthleh mawtaw tlan vutvo cu ka hmu, hlazet ahcun meikhu suak hluahlo ka hmu ih, ka thinlungin, “Aw, inn a kang a si ding” tiah ruat phah cun, ka ihnak lam ah ka kir sal ih, ka lu in ka lukham a dai ciah ti cun, ka tum loh zet in, MEISA thiltithei zia cu ka ruat ih, kan san thawn ka ruat kawp vivo. Mino hi MEISA cu kan si ko lo maw? tiah, ka thluak cak lo zet cu ka kawm ih, “MEISA LE MINO” hi bangawknak kan va nei tam so!!! Tiah ka ruat suak. Cutiih ka ruahnak san cun, mino cu an thi a sa ol ih, tuahcih an duh bang in, antuah cih theu, cumi an tuah cu cak zet in an kai, hla zet ah meisa alh bangin an tlanpi ih, an feh cak tuk cu an bah pang hmanah, an dunglam pawlih man hlan ah an thosal man theu.\nKhuahlan kan pupa san ahcun, “Nannih nauhak men kha” tiah tongkam hman a rak si tlangpi ih, curuangah mino tamsawn cun an ti theimi a si khallen, upa sawn an rak kian ih, upa khallen an fa le ti thei ding a rak si hmanah, an thei le thei lo in an rak tuah tento. Hmansehla, santi a hung luang vivo ih, ram ukawknak le ram dan khal a hung danglam vivo ih, mino an rak cak zia le, mino in ram an rak lak neh zia khal a hung lang fiang vivo, mino caknak ram ah, um a nuam ih, hna a ngam ih, thaw khal a zaang. Cuti ka ti ruangah kan upa lam pawl ka mawh thluk in, an taw a rit ka tinak lam a si lo.\nMino in hna a tuan ih, a pumpek awk tikah, meisa bang in a kang ih, a alh hin alh hluahhlo in ka hmu theu, cumi cu upa pawl in an rak kham ahcun, a kang dan le a alh dan in sullam dang ah a her ih, midang hrang poi a suah ol zet, cumi ka rel duhnak san cu, nu le pa hrekkhat in an fa le ramhrang le mipi hrang, miphun hrang an vun tuan vutvo lai, an rak kham pang ahcun, kangthleh mawtaw in cakzet ih thelh a tum can ih, a ngah lo can a tam sawn ih, cucun mipi buainak tam sawn a pek bangin, mino ram hrang ih meisa bang cak vutvo ih tuantu, cu kham hlah uhsi. A kang sual pang ding.\nRalkap cak le, ram cak ih kan ruat le hmuh mi pawl ahhin, an mino an cak zia kan hmu ding, kohhran khalah, veng khalah, mino caknak hmun ih piang hi a him in, ral a muang. Upa in thu khungkhai zet ih an ruah mi an tuah suah cun, mino cun kar nga an rak kar man tlangpi tihi ka hmuh fiang zet mi pakhat a si. Ram hruaitu, miphun hrang tuantu khalah, upa hin hruaitu lu sinak hleilo cuh lo sehla, thu khungkhai ngai le poimawh thupi ngai ahcun mino hin an rawn ko ding, hmansehla cangvaihnak lamah, upa khalin mino an kian thiam a tul, cutiih kan cangvaih tlanih, kan tuantlang lawngah kan ram a mawi ding. Ram that a duhtu upa cun, a miphun mino a hmang thiam a tul, upa pawl in in hruai seh, mino cangvai kung, mino cangvaihnak hi a cak zia theithiamtu upa cu, thu tha ruatsuak thei upa tihzah tlak an si.\nCutin, mino khal himi ca ruangah, kan kiangkap upa pawl an sinak lawngin kan cuh ding ka tinak a si cuang lo, upa pawl thuruahsuah mi le an tawlrel mi pawl cak zet ih feh pi suak theitu kha, mino rinsan tlak an si ti kan theih fiang ve a tul. Cutin, mino pawl cu ramthatnak duh ih tlan kan si ahcun, kan sinak thei fiang in, Reformation kan tuah tum a si ahcun, upa thawn tuan kawp in, upa pawl ih cangvaih hngak men lo in, kanmah hi mino kan si ti thei in, alh in alh tlangkhawm sehla, kan ram kan miphun in damnak hnukhri thar a hmuh ka zum a si.\nKala Fala Salini Thawn Kan Ngaizawng Aw (II)\nLAI PHUN SUAH NI / LAI PHUNPI NI\nCHIN CALAI THANSO NAK- By Dr. Mang Kham Zahau\nDr. Tuan Za Kip Thawng le CT


Peru Leh Bolivia Ram Hnam Dan Hnipuan Cuh Aw - Chinland Today Media\nAugust 28, 2009 2:46 am·0 comments\nTaiwan Ram Ah Dalai Lama A Tlawng Ding\nTaiwan ram ih Maragot Typhoon thlipi in a nuaisiat mipawl zoh dingin Tibet ram biaknak sakhua hotubik Dalai Lama cun hmaizarh tlawngkai ni 1 ah Taiwan ram a tlawngding tiah Taiwan President, Ma Ying Jeou cun a puang. Dalai Lama in Taiwan ram a tlawn ding thu ah Taiwan President, Ma Ying Jeou leh an ram kilhim nak hna?uantu pawlin nazi 5 sung an rel tlang khawm hnu ah President hin a puang a si. Dalai Lama hi Taiwan ramah ni 4 sung a caam dingih a caam sungah thlipi leh leimin ruangih mithi leh harsat nak tuartu pawl hrangah thlacam nak a neih sakding.\nDalai Lama in Taiwan ram a tlawn ding ruangah China, Tibet leh Taiwan ram karlak politics dinhmun ah China a lung awilo zet dingih ruah a siih, Taiwan ram leh Tibet ramhi China cun a mai ramih a ruah ringring laimi a siih an mai thu tei la hran aw ah a ruatih cu ruangah tui Dalai Lama in Taiwan ram tlanwgdingih Taiwan President, Ma Ying Leou ih thu suah mikhal hi CHina cun a ngai thiamlo zet dingihn ruah a si. Asi nan Taiwan President Office cun himi thu ruangah China a thin a heng dingih a zumlo thu a simve.\nTaiwan mipi tampi cun tui Dalai Lama ih an ram a tlawn dingthu President in a puan cu tui?um an ram thlipi in a siatsuah mipawl tuamhlawm danah Cozah an sawisel zetih himi an sawisel nak thu ih a hminsiat thuhhlo tumnak asi tiah an puh. Tui?um Taiwan ram thlipi hrang leh leimin ruangih mipi harsat tuartu pawl tuamhlawnm nakah Cozah cu hna a ?uan ?ha lo tiah mipi in an sawisel zetih cozah an ngaisan nakkhal 20% in a tlak niam phah a si.\nTuithla ni 24 zanih leitlun fala mawi Miss Universe hril nakih Peru Miss, Karen Schwarz ih hnam cei awknak hnipuan a hruh mi ruangah Bolivia leh Peru karlak ah hmuh thiam awklo nak a suakih, Bolivia Culture Minister, Poblo Groux cun Miss Peru, Karen Schwarz in Miss Universe hril nakih hnamdan hnipuan a hruh micu Bolivia ramih hnamlam Diablada lamnak ih kan hman mi a siih, ramdangin an neivelo ih Peru Miss in a rakhruh ve cu pawi a tithu a sim,. Cu ruangah a lungawi lo nak thu International Court Of Justice ih thlen a tumthu a sim. Himi thu ah Bolivia ram thu neitu pawlkhalin Miss Universe thu neitu pawlih hnen ah theihter nak an thlen zo ih, Peru Miss , Karen Schwarz in a hruhmi hnipuan cu Bolivia miphun pawlih hnamlam nakih an hman ?heu mi a si tiah ABI News Agency cun a sim.\nHimi laiah Peru ram thu neitu pawlcun Diablada lamcu ram 2 ihsi suak mi a siih Bolivia pawlih ta lawng a silo ih Peru khalin an hman ve thu an simih, National Institute Of Culture Director, Cecilia Bakula khalin International Court ih Bolivia ram hruaitu leh mipim pawlin thu an than cu ?ha atilo thu a simve. Peru Miss Karen Schawrz khalin hi hnipuan leh lam cu ram pahinh in khaikhawm tu leh in sihcih tu a siih, Peru khalin himi hnipuan hruhin himi Diablada lamcu kan lam ve ih Bolivia pawlih hnipuan leh lam lawng asi ce cuanglo tiah a simve.\nUS Leh Russia Karlak Politics\nLeitlunih ram ropi leh thilti thei khingsong aw bik America leh Russia karlak cu kum ziang maw zat


PDF Bank Account Phitsak Tum In “Paisa Ka Hlu Duh” Tin A Bum – Meifar\nPDF Bank Account Phitsak Tum In “Paisa Ka Hlu Duh” Tin A Bum\nMyanmar ramsung buainak ah mino ṭhaṭha cu ramlak ah an lut ih meithal kengin thuneihnak latu ralkap pawl an do rero lai. Mipi in an bank account ihsin sumpai an kuat ṭheu ih bawmnak an pe. Cuvek lakah ralkap pawl khal an rak cangvai ve ih PDF pawl ih bank account cu phitsak dan ding an tawlrel.\nAung Myint timi facebook neitu hi zo a si ti cu theih a si lo, ralkap maw a si ding, ralkap lamtang dalan ti cu theih a si lo. Chaung U-PDF pawl hnenah “Sumpai ka hlu duh” tin sumpai hlunak ding bank account a sut.\nChaung U-PDF khalin bank account an rak sim ih Ks.1000 a hlu thu a sim thei, cumi hnu nazi pakhat ah cumi bank account cu a thi hngal. Aung Myint in PDF pawl bum ngah ah a ruat’aw man ding nan PDF pawlin an rak bum ngah sawn.\nPDF in thilthleng ding an theihcia ruangah an hman ṭheumi bank account cu an pe lo ih amai hmang ding lawngah sumpai kuatnak pakhat an tuahcop ih an pek thu pawl an sim thei. Chaung U-PDF in hivek thil a thleng leh ding ti an rak theihcia ruangah ziangkim ah fimkhur zetin an cangvai thu pawl an tarlang.\nSumpai thawhtu zaten an cohlang lo thu khal an tarlang ih an cohlang hlanah zingzoinak nasa zet an neicia ṭheu. Thusutnak phunphun paltlangtu mipi pawl hnen khalah lungawithu an sim ṭheu ih mipi sumpai 50/100 ihsin thokin an kilhim ringring thu pawl theihternak an tuah.\nJapan Tlangval Cu Joker Vekin A Thuamaw Ih Minung 17 A Tuahmawh Hnuah A Sirawk Thu A Rel, A Sirawknak Cu “Mi Ka That Ngah Lo Ruangah” A Ti


THAN LWEEN RIVER TIVA AH TILI TUMPI TUAH DINGIN RALKAP IN CHINA A SIAN SAK T – Thechinlandtoday\nTHAN LWEEN RIVER TIVA AH TILI TUMPI TUAH DINGIN RALKAP IN CHINA A SIAN SAK T\nadmin May 27, 2021 Leave a Comment on THAN LWEEN RIVER TIVA AH TILI TUMPI TUAH DINGIN RALKAP IN CHINA A SIAN SAK T\nThin a va na duh ve aw, A ram leilung fa, Shan hnam pawl hman rawn lem lo in, Shan State, China ramri kiangih Kunlong Mega Hydel project cu Ralkap in hman hmawh zetin a thuneihnak hnu ih sin thla 3 hnuah China a tuan ter thlang ding.\nMyanmar ram sak lam ramih Shan state feh tlangih North lam ih sin South lamih luang Tiva River Salween သံလွင်မြစ် dawlih Tili tumpi Mega dam tuah dingin ralkap council cozah cun China ram hnenah tuan siangnak thuthlung MoA( Memorumdum of Agreement ) an singh fel a si, siarthluh awla na ruah dan cu comment lam ah aw.\nHi mi Upper Salween Hydro Electrict Mega Project Kunlong khaw kiangih neih ding mi hi, Chinese Company M/s Hanergy Group Holding Limited leh M/s Gold Water Resources( Asia World Ltd ) hnenah tuansiangnak pek a si, Hi mi contact agreement hi ralkap council cozah hnuaia Ministry of Electrical Energy MOEE thawn hman hmawh zetin ngan a si. EPC tiih kan theih theu mi Electric Department in a supervise ding a si.\nAn rem awk dan ciah theih kim a si thei lo ih, Project an theh fel hunah cun Mega Watt 1400 a thar suak thei ding a si, Myanmar ram cun a neitu sih manah 10% a lak in a nei thei ding ih, a mamawh belh a si len 50% tiangin meisa China hnen ih sin a lei thei dingng. Kum 40 sung cu China cozah in a neitu din hmun a si ding ti khal a um si hmang.\nCozah hmasa NLD in thu an neih lai ah khan China ramri kiang ih Hydro Electric Project tuah thei mi hmuah hmuah cu an rak zoh fel zo a si, a then cu Shan state lawng si lo karen state leh Kayinni State paltlang a a tul lai ah tidai in a pil siat ding ram pawl cu China lawng si lo in Thailand ram khal a tel thei ding ih, fimkhur takin a fehpi la ah Ralkap bawi pawlin a hlawknak leh an hmaikhua ruatin an rak buaipi zang zang a si.\nHi mi Project area him nakah tiin China ralkap kilhim siangsak sela cun kum 40 chuang Myanmar ram China hnenah pe vek a si leh sal ding ih, cu le project huam sungih ramngaw hmuah hmuah cu dim lo baksak in an suasam leh ding ih, ralkap firfiak thluak thawl pawl hi an ruat thiam lo a si.\nNa hmun kaupi ah miin insawng 10 hrawng rawn sa ta sela ,awng khat lawng kha a lakin lo luak ter sela,na hmuanthlai pawl thawn kum 40 sung an ta vekin rak kilkhawi sela, cu vek cu a si mei, Kum 40 hnulam ih um dan ding cu ziangtin saw an rel fel fawn si lo ih, ralkap miSual pawl in Myanmar leilung liannak an rak zuar men cu a si hi, thin a va na ve.\nMIPA NAUHAK VANTHA CUN A PA SECOND HAND CAR AH PAISA TAMPI A SAR →\n← US CALIFORNIA IH KAHAWKNAK SUAK AH MI 8 AN THI IH MEITHAL CHELEKTU KHAL A KAPTHAT AW CIH


Israel Le Hamas - Chinland Today Media\nJanuary 13, 2009 5:41 pm·0 comments\nIsrael leh Hamas pawl do awknak cun zia umlam a panthei cuang talo. An do awknak hi ni 18 a kim thlangih Palestinian minung 930 an thizo ih. minung 4,200 in hriamhma an tuar ih cumi sungah 277 cu nauhak an si. Israel cun raldo nak vanzam Jet, leh Helicopter cun missile thawn nasa zetin Gaza cu a kap rero. Hamas pawlkhalin nasa zetin ttan an rakla ve ih Israel ram thlanglam ah Rocket an kaplut rero ve. Israel cun Gaza hi nasa zetih nawr vivo a tumih a tawptiang a thlenhlan cu nawr vivo a tumthu a puang.\nUN in Ceasefire tuahdingih thu a pekmi cu Israel cun eel thla bepbep zoih. Israel Prime Minister Ehud Olmert office ihsi thusuah mi ah Israel ralkap pawlin Gaza an nawr vivo nakhi UN thupek nak ruangah a cawl cuanglo dingih. Israel cun a ram ti le khua hrangih thilttul a timi cu a tuah vivo ko ding a ti , Himi thu ah zohman in Israel tlunah thu neihnak an neilo ih zohman ih thupek theih khal kan si fawnlo an ti. Israel cozah thu puangtu Mark Reger khalin Hamas pawlin Rocket hmangih Israel an kah rero laiah kut hmaibawmih rakzoh men dingah zohman in Israel hi an phut ding asilo a ti. Hamas pawlhin tuisun tiangah Israel ram sungah Rocket 700 lenglo an kaplut vezo, ih Israel hi Minung 18 an thi tiah puan asiih himi hi Gaza bialsungah Media pawl an luh theilo ruangah a dik leh diklo theih fiang asilo..\nRelzo vekin Israel leh Hamas pawlhi Ceasefire tuahdingin UN Security Council member 15 sungah 14 in lungrual zetin an paas ih duhlo lam ih vote tla a umlo US lawngin himi thu ah a hnamhnawih awklo thu a sim. Hamas hotu pawlkhalin himi UN in ceasefire tuahdingih thu an pass mihi a hna a tlak lemlo thu a sim an maipawl rawnnak umlo ih thil tuahmi asi ruang ah Ceasefire tuahding cu an thinlung ih a langlemlo thu an simve.\nPalestinian Authority President Mahmoud Abbas cun Egypt President Hosni Mubarak thawi Cairo khawpi ih an biakawk hnu ah Egypt tumtah vekin Israel leh Hamas pawlcu Ceasefire tuahdingin an ngen nan. Abbas hi Hamas pawlih huat bikmi ral Fatah hotu asi ruangah Gaza bialah thu neihnak a neilo. UN Secretary General Ban Ki-Moon khalin Israel Prime Minister Ehud Olmert cu Phone in a bia ih Gaza buainak a rehthei lo ruangih a thinhar thu khal a sim. White House thu puangtu Scott Stanzel cun Hamas pawlin Roket hmangih Israel an kahnak an colhsan lo asi ah cun hi doawknak hi a cem dahlo ding atiah a sim.\nIsrael cun a ralkap Commando pawlcu do awknak ih fehthei dingin a timtuah ter thluhzo ih. Israel ralkap Southern Command hotu Yoau Galant khalin Commando ralkap pawlcu a zoh fel thluhzo.


Australia Chin Ca Zirnak Tlawng An Kai Thok; Hakha Tlawngta An Tlemlo - Chinland Today Media\nAustralia Chin Ca Zirnak Tlawng An Kai Thok; Hakha Tlawngta An Tlemlo\nFebruary 6, 2016 5:48 am·0 comments\nTlawngta thar pawl le nu le pa pawl hnenah Area Manager in thutawi sim lai.\nMelbounre: Australia rampi acozah ih theihpinak thawn Chin ca zirnak lampi tawlreltu Victoria School of Language (VSL) cun tuikum sunghrang Chin ca zirnak neisal dingin tuisun ah tlawng an ong thok. Hakha zirtu ding nauhak pawl an tamtuk ruang ah tlawng inn ah an tlem aw lo.\nVSL hnuai ah tong phun dangdang phun 40 lenglo zirnak a um ih, tlawngta nauhak tlawnginn ih zirhmi 13000 lenglo le a leng ihsin kaitu mi 1400 lenglo an um. Cumi lakah Chin (Hakha) le Karen pawl in rampi acozah pompiin phun 12 ih zir theinak cu nikum ihsin an rak ngah.\nInn leng ihsin a hngaktu nu le pa pawl\nTuikum hrangih Hakha phun 12 kaitu hi mi 26 lenglo an um zo ih a duhtu khal an um bet rero lai tiah VSL Area Manager Antonella hnen ihsin thuhla kan dong.\nA nikhatnak ih tlawng luttumtu Chin (Hakha) tlawngta pawl an tam zet ruagnah VSL hotu upa hnenah dilanak tuahin class dang onsak bet ding khalin dilnak a um tiah thu kan thei.\nVSL tlawng hi Australia, Melbourne nisuahnak lam le nitlaknak lam ah an um ih nisuahnak lam ih a kaitu pawl hi Melba College ah an kai ih, Chin (Hakha), Falam, Mizo, Chinese le Karen ca pawl zarhte zing tinten zirnak a um ringring.\nTui dinhmun ih tlangta hmin pe hi mi 230 lenglo an siih a tam sawn, hmun thum then ih hmunhnih cu Hakha tlawngta nauhak pawl an si.#


Nunau Thla Kor Var Hruh An Ti Ṭheu Mi Hi Zo A Si? – Meifar\nNunau Thla Kor Var Hruh An Ti Ṭheu Mi Hi Zo A Si?\nNovember 9, 2021 admin Leitlun 0\nLeitlun ramtinkim ah nunau thla kor var hruh an nei thluh. Tu ih na umnak khua le ram khalah nunau thla hnipuan var hruh hmutu an um men ding. Himi nunau thla kor var hruh hi zumdan dangdang aum.\nṬhenkhat in accident ih thi, tuahthat, mah le mah thataw, nupi pasal ih bumnak ruangih thi pawl hi an thinhennak cu nunau thla kor var hruh vekin an lar’aw ṭheu an ti. Asinan ram ṭhenkhat ahcun himi nunau thla kor var hruh hi leitlun ih um thlarau vakvai phunkhat ah an ruat, ṭhenkhat asilen mi tidam theitu hringmi lak ih leng thlarau vakvai an ti.\nBrazil ram ih an zumdan: Brazil ram ahcun nunau thla kor var hruh hi Dama Branca or Mulher de Branco tin an ko. Hlanlai ah nu note pakhat in nau a pai ih nau a hring laiah a thi, cutin a thla hi a riahsia tuk ruangah hnipuan var in a vakvai ṭheu an ti. Cumi ihsin thokin kor var hruh nunau thla hi an hmu ṭheu thu an rel. Fala, nunau uire tivak an that caan ah himi nunau thla kor var hruh hi an hmu ṭheu.\nCanada mipi pawl ih thuanthu: Hlanlai ah fala le tlangval duhdawt aw zet an rak um ih tlangpar ah an toaw ṭheu. Neiaw dingin ziangkim an relrem thluh zo, fala in an neihawknak ih a hruh ding mi mokor khal a tuah thluh zo. An neihawk ni a thleng hlanah British ralkap pawl thawn an doaw ciamco ih a duhdawt zetmi a tlangval cu doawknak ah a thi.\nA tanta mi a fala cu lungkuai in aum ih mokor a hruh hnuah an rak tongawk ṭheunak tlangpar ihsin a dawp that. Cutawk hmun cu Chute de la Dame Blanche (White Lady Waterfall) tin an ko lanta ih nunau thla kor var hruh an hmuh tinten himi thuanthu hi an mangsuak ṭheu.\nJapan ram ahcun camsiatmi thla an ti. Cun mithi ruak hi hnipuan var white kimonos in an phum cih ṭheu. Japan pawlin nunau thla hnipuan var hruh hi an rak uar cuang ruangah zuknung khalah an cang rero ih nunau thla kor var hruh hi leiltun ah a lar phah zet.\nLeitlun Ih Mi Ṭihnung Bik Le Iran Pa Tumpi An Sualaw Ding\nRukru In An Inn A Bauh Ih Thil A Ru, “Thildang Cu Nei Ko Aw, Zangfahten Zuk Cu In Pe Kirsal Aw” Tin Lamzin Kap Ah Ca A Tar Vivo


Tibet Tlunih Tuluk Policy Thleng Tum Hrih Lo - Chinland Today Media\nTibet Tlunih Tuluk Policy Thleng Tum Hrih Lo\nNovember 18, 2012 4:30 am·0 comments\nNov 17, 2012, 05.55 AM IST\nTuluk uktu president thlengawk caan ah Tuluk in Tibet tlunah ziangvek policy an hmang ding ti hi mi tampi ih thei duhmi a rak si. Political Bureau member 25, Standing Committee member 7 lakah Muslim, Tibet asilole Hui tivek mi malte pawl cu an tel ban ve lo. Ramṭhenpi 8 lakah Muslim pawl le Tibet pawl an tel ve lo.\nBeijing acozah ih simdan ahcun Tibet pawl le Xinjiang ramṭhen ih um Uyghur Mulim pawl hi an bang-aw loih, ukawkdan khal a har. Xinjiang hi Han (ukawknak hmun) ihsin ukmi a si. Xinjiang ih um Uyghur Muslim pawlin East Turkmenistan tiin zalennak an dil rero.\nAtu ih acozah lubik member pawl lakah, Xi Jinping ihsin thokin, zohman cumi pawl thawn a neeltu an um loih, acozah cun United Works Department kut sungah retin zunglam ihsin control ding lawng a hmabak a si. Cuti lo Tibet pawl hrangah ahlan ih an hmangmi thotho an hmang pei maw? Atu caan tiang ahcun Tuluk cun Tibet parih an ukdan hlun kha a ṭha ko tiin mat (a hman) an pek thotho ko.


Nga Hawlnak Sal Ihsin Kawlram Mi Pawl Runsuak - Chinland Today Media\nNga Hawlnak Sal Ihsin Kawlram Mi Pawl Runsuak\nJune 16, 2012 10:14 am·1 comment\nTlawngkai nithum sun ah Thai Department of Special Investigation (DSI) pawl ih hohanak in Bangkok khawpi kiang Chonburi ramthen ih Tambon Saem San tikulh ah nga hawlnak lawng pahnih kaih an si vek in cu tawk lawng ih a hramhram in hna an tuan ter mi Kawlram mi hleikhat pawl khal cu run suah cih an si.\nLabor Rights Protection Network (LPN) ih palai pakhat cun “DSI hnatuan tu pawl ih Mon mi pathum an kai. Cui Mon pawl cun Kawlram mi minung 11 pawl cu lei in an lawng ah hna an tuan ter ih ni khat nazi 20 an tuan mi ah Thai baht 30 (US $1) lawng pek an si,” ti in a sim. “An kaih mi pathum lak ah mi pakhat cu kum 15 mi hrawng asi. Sal vek ih\nsawr a tuar tu pakhat in DSI theihternak phone a koh ve te’n cui lawng cu va siim a si,” ti in a sim bet.\nKawlram mi kaih a tuartu minung 11 pawl cun thla sarih sung sal vek in in sawr zo ti in an sim. An nih pawl cu Mae Sot ih puai-sa hnen ihsin Mae Sot lamzin in Thai-Kawlram ramri kan tu an si ih Mon miphun pawl hnen ah ap an si. Cun Mon pawl cun nga kai tu ding ah an rak hmang. Mae Sot ih puai-sa in nga kaih mi pawl tuah thatu ding hnatuan asi ti in a sim ih lawng thawi ngakai tu ding ti ih a rak sim lo ruangah an ra mi asi ti in LPN ih palai cun a sim. Hnatuan neitu cun mi pakhat ah baht 8,000 in puai-sa hnen ih a rak lei mi an si.\nCui minung 11 pawl cu Chonburi ih kilhim mi inn ah ret an si ih thuneitu pawl in hliakhlainak an neih theh hnu ah Thai-Kawlram ramri ah kuat kir an si sal ding thu LNP palai in a sim bet. (Irrawaddy, June 14).\nKachin Ralkap In Acozah Ralkap 30 Kai\n31.01.10, Falam Times\non June 16, 2012 at 4:07 pm\nlungawi um si,dam ten hmu suak le run suah thei an si cu.\npuaisa ral rin a tul tih hngilh hlah uh si.


Pumkhat Sinak - Chinland Today Media\nOctober 24, 2010 12:09 am·0 comments\nPathian minung pawl unau bangin hmunkhat ih um tlang hi a ttha in a va nuam so! Saam 133:1\n– Jeremiah 3-5\n– 1 Timote 4\nKan sungza tein khual kan tlawn lai ka hngilh thei lo. Nauhak pawl dunglam ah an to ih thu an el-awknak le an phunzainak pawl in kan nomnak a hnaihnok. Pakhat in, “Ka pa, amah in i tok” a ti. Pakhat in, “Ka nu, caan i pek ve dah lo” ti ih hnaihnoknak pawl cu hngilh theih an si lo.\nCuvek in faale pawl to-aw ih phunzainak na ton tikah Pathian in ziangti’n a faale pawl hi in ruat pei ti na ruat ko ding. Pakhat le pakhat rem aw derhdo tein kan um ding hi Pathian ih duhmi a si. Jesuh in, “An zate in pumkhat an si theinak dingah thla ka cam a si. .. Nangmah in i thlah a si ti hi an theihnak dingah,” tiah thla a cam (John 17:20-21). Thu el-awk a hmangmi a dungthluntu pawl kha pakhat le pakhat duhdaw aw in rian-awton uh tiah thu a pek (John 13:34-35; Matt. 20:20-28). Pathian ih a huatmi pasarih sung khalah “Unau lakah harsat buainak suahpi ttheutu” timi a tel (Thufim 6:19).\nSaam Hla ngantu in, “Pathian minung pawl unau bangin hmunkhat ih um tlang hi a ttha in a va nuam so. Aaron ih lu le khahmul ihsin a korfual hngawng tiang a luangmi olive siti sunglawi bangtuk a si” a ti (Saam 133:1). Hlanlai ah hnihmi siti ah rimhmui a tel ih a hnihtu ih fehnak kiangkap hrangah lungawinak a si. Pakhat le pakhat kan duhdawt awknak le kan rian awknak cu sungkhat, kawhhran le rualpi hrangah lungrualnak rimhmui si hram seh! – Joe Stowel\nDuhdawt zaangfahnak thawn kan khat ih,\nPumkhat bang kan si tikah;\nKan rualremnak rimhmui cu,\nZiang thaw hmanin tahtthim theih a si lo. – Sper\nPakhat le pakhat a rem awmi zumtu in\nJesuh ih rimhmui an karhzaiter.


Kum Upa Pawl Harhdamnak Hrangah Norway Ram A Tha - Chinland Today Media\nKum Upa Pawl Harhdamnak Hrangah Norway Ram A Tha\nOctober 7, 2014 11:21 pm·0 comments\nInternational Global Age Watch in leitlun ih ram hmuahhmuah 96 pawl an zoh felnak ah Norway hi, kum 60 tlun pitar/ putar hrangih hmun nuam bik a si ih, Sweden, Switzerland, Canada, Germany le Afghanistan ram pawl cu kum upa pawl hrang ih hmun harsa bik a si thung.\nReport ah tuihnu kum 2050 ahcun leitlun pumpi ih minung um lakah 21% cu kum 60 tlunlam an si thluh ding ti’n a tar lang. Ram 40 sungah an ram mipi hmuahhmuah lak ah 30% tlun cu kum 60 tlun lam an si thluh ding, a ti. UN cun kum 2030 ah leitlun ah kum 60 tlun minung hi 1.4 Billion an um ding, a ti.\nRam tin ih ca thiam pawl zirnak ah- income security, health, personal capability le environment pawl hman an si. Ram tinkim tahnak ah cun Australia, Western Europe le North America ram pawl hi an din hmun a t’ha, an ti.\n2015 Leitlun Ram Thabik Chin Mipi Ceennak Khawpi Pakhat In Ngah\nLeitlun Khualtlawnnak Hrang Ih Passport Huham Neibik Ram\nIndia In Nuclear Thulungrualnak Canada, Australia le S Korea Tuah\nOBama In Thuanthu Pakhat Si Ding Ah Thil A Tuah Lala\n“Chin Today” Zarhtin Thuthang Ram (4) Ah Hard Copy In Kan Suah